text:
June 18, bat Mali Ya jahpawt daw hkying hkum lahkawng daram gap hkat ai hpang, Myen asuya dap gaw Lahta Sammung KIA Dung (8) a Na Hkyem dap hpe wan nat jahten kau da nna bai wa mat ai lam, chye lu ai.
Ndai shara gaw, Kutkai a sinna-dingdung de Wunpawng Mungdan Shanglawt Hpyendap, KIA a Kaleng ginwang daw, Na Hkyem, Nam Hu lahta kawng kaw rai nna, aten hkying 6:30am kaw nna 8:30am du hkra gasat gala byin ai lam, KIA Dung (8) shiga lawk tsun ai re.
“Gap gasat hkat ai gaw Dung (8), Kung (1) ni hte gasat ai. Dai ni hte rau Div. ni nga ai re. Kung (1) ni na hpyendap hpe wan nat kau da ya nna bai wa mat ai,” nga nna KIA hpyendu langai tsun ai.
KIA Dapba (4), Dingda Ginwang ginjaw (Div.) du salang ni du nga ai, Kaleng ginwang daw kata Na Hkyem ginra de Myen hpyen hpung (Tat-ma 88 lawm ai) ni htu lung wa ai majaw June 16 ya shana hte June 17 ya jahpawt hta mung aten kadun hkrum katut gap hkat ai lam ni byin wa ai lam, lahta na mying n tsun mayu ai KIA hpyendu wa matut tsun ai.
COVID-19 mungkan kap bra ana zinli byin nga ai ladaw, May 10 kaw nna August 31 du hkra, jahten sharun hpung ngu masat ai, Rahkai AA hte byin ai majan hta lai, ngam ai nga shara yawng, mungdan ting madang majan jahkring tawn ai nga nna Tatmadaw Myen hpyendap ndau tawn ai re.
Raitimung, Lahta Sammung e Myen hpyendap gaw KIA dap daju ni hpe htu gasat ai lam ni galaw wa ai kaw, June praw 7 hta Muse ginwang kata KIA Dapba (6), Dung (9) a headquarter Htan Hpa Bum hpe gasat zing ai lam galaw wa sai. Dai hpang, matut manoi Kutkai ginwang kata na KIA Dapba (4), Dung (8) a Na Hkyem dap hpe gasat zing nna wan nat jahten kau da ai lam galaw ai rai nga ai.
Ya na zawn, Myen hpyendap gaw Lahta Sammung KIA dap ni langai hpang langai hpe htu gasat zing ai lam ni galaw nga tim, bilateral gap hkat jahkring na lam bawngban nga ten, asuya dap ni hpe sa htim gap ai lam n galaw na matu KIA dap ni hpe matsun da nga dingyang naw rai nga ai.


c: text/html

text:
KIA Masat (1) Dap Ba, Masat (10) Dap Dung ginra, Hka Garan makau kaw June (12) y jahpawt hkying (6:00) aten Myen hpyen gumshem dap hte KIA hpyen hpung ni gasat poi byin ai lam nga ai. Hka Garan kaw na shamu shamawt wa ai Myen hpyen gumshem dap ni KIA hpyen hpung nga ai […]
KIA Masat (1) Dap Ba, Masat (2) Dap Ba hte Masat (9) Dap Ba ginra shara (3) kaw gasat gala byin
Wunpawng Mungdan Shanglawt Hpyen Dap KIA Masat (1) Dap Ba, Masat (10) Dap Dung ginra, Za Nan hka mahkrai pawt kaw June (10) ya jahpawt hkying (5:15) aten hta Myen hpyen gumshem dap hte KIA hpyen hpung ni gasat poi byin ai lam nga ai. Su Yang kaw na yu wa ai Myen hpyen gumshem […]
KIA Masat (35) Dap Dung kaw Gasat Gala byin
KIA Masat (8) Dap Ba Masat (5) Dap Dung ginra Ga Hkyeng bum ginwang Nam Ma mare lup wa kawng kaw June (7) ya jahpawt hkying (7:35) aten kaw Myen hpyen gumshem dap hpyen shamu shamawt hpung hpe KIA hpyen hpung ni hkap shing la gasat ai lam nga ai. Dai Myen hpyen gumshem dap […]
Hpyen yen ladaw (11) ning hpring ladu hkrum kyu hpyi hpawng lamang galaw
Je Yang hpyen yen dabang kaw June (9) ya shani ginjaw hpyen yen lakawn lanawn komiti hte KBC, RCM nawku hpung pawnghpawm nna Hpyen yen (11) ning hpring ladu hkrum kyu hpyi hpawm woi galaw ai lam nga ai. Hkaw tsun hpawng hta Rev, Hpauyawng Tu Mai, Rev,Myingtung Gam San, Rev, Chyang maja Tu Shan, […]
KIO Asuya Hpaji Jawng hta tsang shi htai jawngma marai (1680) awng pru
2021-2022 ning KIO Asuya hpaji jawng tsang shi san poi awng jawngma jahpan hpe June praw (6) ya jahpawt hkying (6:00) Am aten n dau shabra da ai lam nga ai. 2021-2022 hpaji ladaw tsang shi san poi hpe April (21) ya shani kaw nna htai hpang nhtawm April (28) ya shani du hkra htai […]
World Environment Day hpe masat masa galaw ai hku nna Laiza Muklum Kata Hpun Hkai Lamang Galaw
UN kawn June praw (5) ya shani Mungkan shingra maka hte makau grup yin World Environment Day nhtoi ngu masat da ai hte maren Mungkan Mungdan law law hta mung shagrau masat masa lamang ni, hpun hkai shatut ai lam ni galaw shajang ai rai nna KIO uphkang ginra Laiza Muklum hta mung World Environment […]
Lung Tung makau kaw gasat gala byin
KIA Masat (9) Dap Ba, Masat (26) Dap Dung ginra, Nawng Lut ginwang, Lung Tung makau Nyawng Pin Post mayan kaw hpyen shamu shamawt chying lau hkawm ai Myen hpyen gumshem dap Modo hpung hpe June (4) ya jahpawt hkying (1:54) aten KIA hpyen hpung ni bawm hte hkap shing la gasat ai lam nga […]

robotstxt: allowed

filter: keep


text:
Rawt malan nhtoi galaw ai majaw rim da hkrum ai Rev.Bima Dau Lum hte Sr Sumlut Tu Htang yan a amu manghkang hte seng na Balik Dap gaw dai ni du hkra asan sha tsun sanglang ai lam n-galaw ai sha n-ga, Sara 2 hpe mung ndat shi ai re.
February praw 5 ya shani Jaw Bum e rawt malan masat poi galaw ai hte seng nna ahkyak la ya na matu Myen hpyendap kaw nna Pyada dap de matsun tawn ai re hpe chye lu ai.
Raitim, M.P.Hk hpyendap hte Wunpawng Amyusha Mungbawng Rapdaw WMR hte makam masham ningbaw ni bawngban ngut ai hpang masa htuk ai nga tsun tim, ya du hkra sara 2 lawt pru ai lam nnga shi ai re.
Bai nna Sara 2 hpe nhtoi 10 du hkra Pyada dap e zing da na matu ahkang lu da ai lam shiga ni mung pru nga ai re.
Dai shani na rawt malan poi hpe Ramma ni woi awn galaw ai rai nna ra rawng ai lam nga sai hte hpang e dai zawn nbyin hkra galaw na re lam hpyi nem laika hpe WMR February praw 7 ya shani Myen hpyendap dingdung daw daju MPHK de bang sai re.
Sara yan 2 hpe February praw 7 ya jahpawt daw kaw nna Myitkyina masat 1 Pyada dap e zingda ai gaw ya dai ni 5 ya du sai re.


text:
10 ning jan hpyen yen kau da ai hpang, Dabak mare masha ni gaw shawng ningnan lang tinang mare wa hkyen jasan nna Christmas hte Chyeju dum Poi galaw wa sai re.
Shanhte a matu shaning ningnan kaw nna dum nta gap ai lam ni galaw sana re majaw, mare hpe gaw ya ten hkyen jasan ngut da sai rai nga ai.
Dabak mare hta bawm jasan jaseng ai lam yawng ngut kre da sai lam Myen hpyendap gaw December 21 ya shani ndau ai re.
Raitim mare kata hte grup yin shara nkau hta sha, bawm seng da ai majaw, n tsen hpa lama ma mu wa yang, sadi maja let, seng ang ai de shana na matu shadum da ai lam chye lu ai.
Dum nta wa lu ai majaw kabu ai raitim, asuya Myen hpyendap hte Wunpawng Mungdan Shanglawt Hpyendap KIA lapran gap hkat jahkring ai hte seng nna lekmat htu da ai lam nnga shi ai re.


text:
Lahta Sammung e Myen asuya dap hte Dingdung Daw Daphpawm hpung 3 lapran gasat gala majan laja nga ten, Miwa gasat dap ni Myen mung jarit mayan 2-ya gawan lai ai lam galaw wa sai re.
Miwa hpyendap tank mawdaw ni hte hpyenla ni gaw Myen-Miwa ga jarit mayan, Shweli, Jegau, Manwin hte Loije maga August 21 hte 22 ni hta gawan mat wa ai re.
Dingdung Daw Daphpawm malawm, Balawng TNLA, Rahkai AA hte Kokang MNDAA rawt malan hpung ni pawng nna, Myen hpyendap a Mandalay Tai na hpyen hpaji jawng (DSTA) hte Sammung, Nawng Cho na Guk Htik mahkrai kani nanghpam jep joi shagyit ni hpe August 15 ya shani maja shang gap gasat dat ai re. Dai hpang wuhpung dap lapran gasat gala majan ni gaw, madung Mandalay-Muse lam dingyang, Lashio, Sinli, Kutkai, hte Nampaka ginra ni hta byin nga ai re.
Ya na zawn Miwa hpyendap ni jairt mayan hpyen n-gun wa madun ai rai timung Lahta Sammung e gasat gala majan ni gaw dingyang naw byin shajang nga ai re.


text:
Mungmyit Sinli Ga, Muse lahta Mungbaw, Wing Seng mare hta Myen hpyen dap ni n dai laman shana shagu laknak kaba gap shadam bun ai majaw, ginra masha ni hkrit tsang taw ai lam chye
Hpakan Gwi Hka mare makau na Sap Pya Chaung mare a Hpungkyi jawng hta Myen hpyen dap ni wa du shara jahkrat nga ai ten, Wunpawng Mungdan Shanglawt Hpyen Dap KIA ni, November 17 ya jahpawt
Munggu kaw nna yu wa ai Myen hpyen hpung ni hpe Dingdung daw pawng hpawm dap ni, lam lapran bawm hte hkap shing la gasat dat ai hpang, Myen hpyen dap ni makau grup yin
Nmawk Lung Ja bum maga de Myen hpyen dap ni n dai laman hpyen arung arai hte Masha n gun ding yang jat bang taw nga ai lam, Nmawk ginra masha ni tsun ai re.
Myitkyina Ubyit mare na, rim hkrum ai hta lawm ai KIO Salang Kaba langai a Jinghku n ta hpe Myen hpyen dap ni dai hpawt manap, Backhoe hte sa ganaw jahten kau ya wa ai
Nmawk Mare kata hta dai hpawt manap hkying 11 daram e, Myen hpyen dap shamu shamawt hkawm ai hpe Wunpawng Mungdan Shanglawt Hpyendap KIA dung 15 ni bawm hte hkap gasat ai kaw nna Majan
Nmawk Giwang Lung Ja Bum lagaw na mare kahtawng ni hta Myen hpyen dap ni dap jung shara la taw ai hte, shani shagu ngu na laknak kaba ni gap shadam bun taw ai lam
Hpakan Seng Tawng lahta tsang jawng makau hta dap jung nga ai Myen hpyen dap ni hpe Mung Shawa Makawp Maga Dap PDF ni kaw na 79 mm laknak si lahkawng hte sa gap bun
Daihpawt manap Dainai kaw na Jahtu Zup maga de yu wa ai Myen hpyen hpung ni hpe Wunpawng Mungdan Shanglawt Hpyen dap KIA dung 43 ni lam lapran hta hkap gasat dat ai lam chye


text:
2008 gawda tara hpe gram na matu madi shadaw ai hte ninghkap ai mungshawa n gun madun lamang lahkawng hpe Myitkyina e lai wa sai bat laman shawng shani, hpang shani galaw wa sai re.
Gaw da tara yawng hpe gram na matu madi shadaw ai mung shawa 6000 jan shanglawm ai n gun madun lamang hpe August 15 ya shani galaw ai rai nna, gram na matu ninghkap ai n gun madun lamang hpe August 16 ya shani mungshawa 500 jan hte n gun madun wa ai re.
Ya shawng ningnan, 2008 gawda tara gaw ning pawt kaw nna jahtum du hkra yawng gram ra ai nga nna, gram na matu madi shadaw n gun madun lamang hta shanglawm ai mung masa yu maram Salang Naing Ko Ko ndai zawn tsun ai re.
“Shinggyim masha ni matu gawda tara byin shangun mayu yang, shinggyim masha yawng hkan sa mai ai hpe galaw ra ai. Ndai hta lawm ai tara kanu ni gaw shinggyim masha ni a sari sadang hpe shatsaw ya ai lam n nga ai sha, shagrit shanem ya ai majaw mungshawa ni matsan tsin yam hkrum sha nga ai. Dai majaw mungshawa ni lawt lu na matu ndai gawda tara hpe gram ra ai.” nga nna tsun mat wa ai re.
Gawda tara gram na madi shadaw ai n gun madun lamang hta mung shawa ni gaw ‘simsa lam a matu 2008 gawda tara gram ga’, ‘2008 gawda tara gram na lamang hkap tau la ga ai’ ngu ai gasi ni hpe Jinghpaw, Sam hte Myen laika hku hpai madun mat wa ai re.
Shanhte gaw Myitkyina Sein Mya Eya nampan sun kaw nna lam hkawm n gun madun wa nna, manau wang majoi gawk nu e hkaw tsun hpawng hte shangut da ai re.
Bai nna, Bat 5 ya shani galaw ai n gun madun poi lamang hta chyawm gaw 2008 gawda tara npu ahkyak ai tara kanu nkau hpe n gram na matu hpyi shawn da ai re.
“Aten la nna ka lajang da ai tara kanu re majaw, ndai hpe ya ten gram ai nre sha kaja byin gying ai hpe mahtang galaw na matu ra sharawng ga ai” nga nna n gun madun woi awn ai Slg. Brang Shawng tsun wa ai re.
Dai shani shanhte madung hpyi shawn ai gaw tara kanu masat 59 hpe n-gram na matu hte tara masat 261 hpe gram na matu rai nga ai.
Tara masat 59 gaw ‘mungdan gumsan magam tai na rai yang, shi a ningrum ningtau, kanu kawa, kasha ni hte shanhte hte seng ai ni gaw maigan masha n mai byin ai’ ngu ai rai nna, tara masat 261 chyawm gaw mungdaw ni a hkringmang salang daju hpe mungdan Gum san magam kaw nna a ding tawk shatsam lu ai lam rai nga ai.
Bat 4 ya shani galaw ai madi shadaw n gun madun lamang hte Bat 5 ya shani galaw ai ninghkap n gun madun lamang lahkawng tup e, Jinghpaw mungdaw mungshawa party KSPP hku nna shanglawm ai lam n nga ai hpe chye lu ai.


text:
Manmaw Ginwang, Nmawk Buga kaw gan hprawng Yen nga ai hpyen yen mung shawa ni a tara rap ra ai munghpawm mungdan byin tai wa lu na matu kyu hpyi ai lamang hpe April 27 ya jahpawt galaw ai lam chye lu ai.
Photo – KBC Kachin
Manmaw-Laiza lam nmaw makau na Myothit, Kunglaw, Num Lang mare hkan na mung shawa ni gaw majan a majaw ya ten Nmawk hte Manmaw mare kaba kata na nawku hpung wang ni hta hprawng yen shingbyi nga ma ai re.
Photo – KBC Kachin
Tara rap ra ai mungdan byin tai wa lu na matu hte, jet ai Federal mung hpawm mungdan byin wa na matu KBC nawku hpung ni gaw kyuhpyi ai lam ding yang galaw nga ai hpe mu lu ai.
Photo – KBC Kachin


text:
Covid-19 ana machyi masha masat – 14 hte Thachileik kaw nna Mandalay du hkra nbungli hte mawdaw langai hta sha rau jawn ai masha Myitkyina de du nga sai majaw, shi hpe laksan shara e tawn da sai rai nna, ana kap nkap san jep na matu mung hkyen nga ai lam chye lu ai.
Myen asuya hkamja dap a March 30 ya shana ndau ai machyi masha masat 14 gaw asak 24 ning rai nna lai wa sai bat hta sha Thai mung kaw nna wa ai re. Shi hta Covid -19 ana mu ai majaw ya yang Chyauk Me tsi rung e tawn da ai lam tsun da ai re.
Dai machyi masha hte rau Mandalay nbungli pa kaw Pyi Oo Lwin du hkra mawdaw langai hta sha rau jawn wa ai wa gaw March 29 ya shana de Mandalay kaw nna Myitkyina de wan leng hte jawn wa ai rai nna, March 30 ya shani Myitkyina Rambu lawk de du wa ai re.
Dai re majaw shi hpe dai ni March 31 kaw nna Myitkyina Hkamja Dap e hkyak hkyak Facility Quarantine hku nna tawn da ai lam mungdaw shinggyim wuhpung wuhpawng hte seng ai hkringmang salang Nay Win a facebook hta mara tawn ai re.
Myitkyina e Covid-19 ntsen masha nkau du wa ai raitim, ana san jep ngut ai hpang ‘negative’ ana nkap ai mahtai pru ai hpe chye lu ai.
March 30 ya shana du hkra Myen mung ting madang ana mu jep ai masha marai 14 du sai rai nna, machyi masha masat -5 gaw March 31 ya jahpawt nnga mat sai re.


text:
“Jinghpaw Mungdaw” ngu ai ginru ginsa mying hpe n galai kau ai sha matut lang na matu Wunpawng Mungdan Shanglawt Hpung, KIO Ginjaw Komiti a ndau hte matsun dat sai re. Myitkyina Wunpawng Htunghking Hpung
Myen asuya hte Dingdung Daw Daphpawm lapran, bai hkrum hkat na shara hte nhtoi a matu, wuhpung lahkawng jahkrup nga dingyang re lam, lapran salang ni tsun ai. Myen asuya NRPC (National Reconciliation and Peace
Myen hpyendap a dinghkrai majan jahkring da ai ladaw shata 9 htum ai hpang, kalang bai Wunpawng Mungdan Shanglawt Hpyendap (KIA) hte Jinghpaw mungdaw e gasat gala majan ni, ndai bat hpang wa sai re.


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Pa La Na Jau Ginwang, San Yawsep Nawku Jawng Wang Hta, Nu Maria Lungpu Nnan Shaman La Lu Sai!
Pa La Na Jau Ginwang, San Yawsep Nawku Jawng Wang Hta, Nu Maria Lungpu Nnan Shaman La Lu Sai!
31 Oct, 2022 ( Bat 1 Ya )
Karai Kasang A Chyeju Hte Gaw Gap La Lu Sai Chyoipra Ai Nu Maria Lungpu Nnan Shaman Hpaw Poi Hpe, Dai Hpawt 8:00Am Aten Ginwang Up Wa Jau Noel Nawlat Hte Rau Wa Jau Kaba Ni, Wuhpung Shagu De Na Du Sa Ai Mama Ni, Brother Ni, Nawku Hpung Masha Kaji Kaba Yawng Ni Shang Lawm Let, Awng Dang Ai Hku Galaw La Lu Saga Ai.
Ndai Zawn Hkikhkam Ai Hku, Gawgap Da Lu Sai Hta, Pa La Na Jau Ginwang Kata Nga Ai Nawku Hpung Masha Ni A Salu Salat N-gun Atsam Ni Hte Rau, Ja Gumhpraw Alu Atan Ni Sak Jaw Bang Ai A Majaw, Shangut La Lu Ai Re Lam Hpe Mung Chye Lu Ga Ai
Ndai Pa La Na Jau Ginwang Gaw, 2021 Ning May Shata Praw ( 1 ) Ya Shani Hpaw Ninghtan Dat Ai Jau Ginwang Nnan Mung Rai Nga Ai Hte, Jau Ginwang Kata, Nawku Hpung Masha Htinggaw (800 ) Jan Nga Ai Hta, Sara Gaiwang ( 11 ) Nga Ai Hpe Mung Chye Lu Ga Ai.
#LocalNews
#stjosephchurch
#palanaparish
#rvakachinservice


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Tang Du Ai Awng Dang Ai Wa Byim Hkra
Anhte Shinggyim masha shagu awng dang mayu ai myit hte rau, mai kaja ai myit ni nga chye na mung ra ahkyak la nga ai. Kaji ai shut ai lam hpe myit masin hta naa na wa nbang da ai sha, ngai hpa majaw ndai hku byim ai ngu ai lam yan hpe hka ja myit sumru nna, ndai hpe n gun la let mai kaja lam byim hkra, matut galaw sa mat na ra nga ai. Kalang lang tinang byim mayu ai gaw myu mi, tatut hkrum katut ai hte, galaw taw nga ai gaw myu mi byim wa chye nga ai, dai ten, loi loi hte asum njaw ai sha, mabyim masa hpe hpe tsawm sumru dawdan let, tinang a mai kaja lam ni hte tinang byim mayu ai lam hpe nlu lu hkra galaw na ngu ai myit hte shakut yang chyu sha, awng dang ai sak prat hpe lu madu na rai nga ai.
Tinang gaw lu hkra kaning re ai ban dung ni ka jahkrat da ai kun? tinang sa mayu ai ban dung du na matu, kaning re hpaji machye machyang ni ra nga ai kun? hpa ni hka ja na matu ra nga ai kun, gara ten du hkra chye hkra kung hkra galaw na ngu ai lam masha shagu hta ahkaw ahkang ngu nga nga ai,
Tinang gaw pru wa ai ahkaw ahkang ni hpe lu hkra galaw na ngu ai gaw, madu hkum nan gaw sharawta da ra ai hte, masat ai lam hte bungpre hkra, madu hkum nan hka ja shakut taw na ra nga ai, dai hta myit masin kaja hte sak prat hpe gaw sharawt chye na grai nan ra nga ga ai. kadai ni mi shut taw shut taw, tinang jaw taw na ahkyak la nga ai. rai yang she tinang a manu tsaw wa lu na rai nga ai. dai hta myit hpe gaw hpri magri zawn ngang gring hkra galaw shakut na ra nga ai.
Nbyim mai ai ngu ai gaw ngalaw ai majaw rai nga ai. awng dang taw ai ni tsun hpaw dan da ai ga ni, kaja ai lai masa ni, kaja ai myit sawn lam ni hpe hkan nan chye ra ai, madu hkum chye ai ram hte sha tsun ai hku hkan ngalaw yang byim mayu ai lam ni nbyim wa lu nga ai re..mungkan hta masha shagu gaw awng dang taw ai ni hte kanawn mazum na grai ra sharawng nga ai zawn, awng dang ai ni a, atsam marai ni hpe mung len la chye nga ga ai.
Nang awng dang ai wa langai byim mayu yang gaw, tinang a makau grupyin ni hta nga ai awng dang taw ai ni, gara hku galaw shakut nga ai kun ngu ai hpe hka ja na matu ra nga ai, Mungkan hta awng dang taw ai ni shagu, hkrak re ai mai kaja ai akyang ni hpe mu lu nga ai , nang awng dang ai byim mayu ai ten yang gaw tang du ai akyang nkau mi hpe hkan sa na ra nga ai lam shadum n gun jaw mayu ai.. dai ni gaw....
1.Bandung shadaw masat ra ai lam... masha langai gaw, hpa ban dung mung nnga yang awng dang ai ban dung de du na matu sak prat ting myit mi ahtum galaw shaktu ra na rai nga ai, nang a dinghkrai sak prat awng dang mayu na mi rai rai, magam dap hte seng ai lam hta kungkyang awng dang mayu na mi rai rai, ban dung masat da na matu ra nga ga ai 2. Shani shagu galaw ra na magam lam ni hpe ka jahkrat u..Yaw shada lam ban dung jahkrat ngut sai nga yang, nang a ban dung hpe tup hkrak garum ya lu na matu, mahkyen lamang ni ka jahkrat chye na ra nga sai, nang yup ra nshang shi yang, hpang shani a matu, galaw sa ra na mahkyen ni hpe hkyen lajang na ra nga ai, lani mi htum mat yang gaw, nang lajang da ai hte maren galaw shakut lu ai kun ngu ai hpe san jep yu na matu ra nga ai..
3.Aten hpe hparan lajang chye ra ai.. lama wa nang a sak prat hta, lam yan yawng aten hte galaw hparan lajang lu yang gaw, nang a shakut shaja ai lam hpe nang myit dik lu na rai nga ai, jaw ai hparan lajang ai lam hte galaw shakut yang myit hkam sha lam dip n gun ni yawm wa lu ai zawn, nang hparan lajang taw ai bungli ni mai kaja htum byim wa lu na rai nga ai.
4.Nang a nkaja ai ningmu yu jut akyang hpe koi yen kau u....Nang pawt sindanwg loi ai kun.. nkaja ai ningmu hkam la lam ni gaw nang hpe hkra machyi shangun ai kun...nang a akyu ara hpe sha galoi mung myit taw nga ai kun....hpa galaw hpa nnga ai aten shajan ni jahkring hkring nga ai kun, dai hku rai yang yawng a gawng kya lam ni hpe nang atsawm sha sadi sumru na nna, mai kaja dik shakut shaja lam ni hte asan koi yen kau na ra nga sai ngu shadum ya mayu ai.
5. Awng Dang lam ni hte rau mai kaja ai ningmu mu chye ai ni hte kanawn mazum u...na a shingwang kata hta, awng dang taw ai ni hte rau, shakut nna, aten jahtum ai gaw kaja dik rai nga ai,
6.Hkrat sum ai lam hpe hkap la chye ra ai... mungkan hta nga ai awng dang taw ai ni shagu, shanhte madu da ai lam ni sum ga ma ai, dai sum ai lam kaw na hpaji la chye na ahkyak dik rai nga ai,nang a myit hkam sha lam masin salum hpe tsawm san dinglik yu nna, mai kaja hkra galaw shakut u, gara hku mi hkrat sum u ga, nang a aten ni hpe bai gaw sharawt chye ra ai, mai kaja ningmu kaja mu chye ai myit sawn laika ni hti nna, nang a yup mang ni hpe bai sum ru let, madu hkum madu shakut myit tsaw wa lu hkra galaw shakut u
7. Hkam kaja hkra ngu u.... Madu hkum a hkam kaja lam hpe nmai malap da gring nga ai lamana nang nmyit mada machyi wa yang bai hkam kaja hkra galaw na ten la ra nga ai, yup hkru hkru yup, ginsup lam man man galaw, hkam kaja ai malu masha ni lu sha rai nga ai gaw, hkam kaja lam hpe madi shadaw ya ai lam yawng chye chyalu rai nga ai hte covid- 19 ana kaw na lawt lu na matu hkam ja dap kaw na matsun lam ni hpe mung ding yang hkan sa ra nga ga ai. ngu gam garan ya let,


text:
Mogawng ginra, Sarmaw, Kanyin Myai kaw dap jung ai Myen hpyen gumshem dap ni September (23) ya shana hkying (7:30) aten daram hta Wunpawng Amyu Shayi langai hpe sinat hte gap sat kau ai lam na chye lu ai.
Sinat hte gap sat kau hkrum ai amyu shayi gaw Kawa Yang mare na Ji Nan asak (30) jan rai nna Hk.M.Y (383), (384) hpyen dap wang mayan nga hkawm ai kaw Myen hpyen gumshem dap ni a sinat hte gap sat kau hkrum ai re lam, dai amyu shayi jan gaw myit hkamja lam nnga ai re hpe mung sagawn chye lu ai.
Kanyin Myai hpyen dap Hk.M.Y (383) (384) dap ni gaw lai wa sai ten hkan mung shanhte a hpyen dap wang shawng hku shana aten lai wa lai sa galaw ai Modo, Sengke ni hpe sinat hte hkan gap ai lam ni galaw nga ai majaw asak si sum mat ai ni mung nga sai re hpe chye lu ai.
Dai Myen hpyen gumshem dap ni gaw aten ntam sinat laknak gap shadam ai lam mung jahkring hkring galaw ai sha n-ga ya na zawn lam ntsa lai wa ai ni hpe sinat laknak hkrup mara hkan gap ai majaw dai ginra mayan na mungmare masha ni shana aten hkying (6:00) aten hpang daw kaw nna mare kata pru prang hkawm ai lam nnga ai hte hpyen dap wang shawng hku Modo, Sengke lai hkawm ai lam mung nnga daram re lam ginra masha ni tsun ai kaw na chye lu ai.


text:
Hpyen yen ni dum nta wa lu na matu Myen asuya-hpyendap hte Wunpawng Mungdan Shanglawt Hpung (KIO) lapran, ‘bilateral ceasefire’ gap hkat jahkring na hkyen ai shiga hpe kabu ai raitim, myit tsang ai lam hpyen yen ni tsun ai re.
October 25, ndai bat Manga Ya shani gaw (59) ning hpring KIO masat nhtoi rai nna, Ginjaw Komiti Tingnyang Up, Du Daju Jum Nban La a shatsam mungga hta “Hpyen wa hte gap hkat jahkring da nhtawm hpyen yen mungshawa ni hpe tinang buga bai nhtang wa lu na matu hte kaga bawngban ra ai lam ni hpe saboi ntsa e angwi sha manhkrum jahkrup lu na matu shakut nga ai lam” madung dat shaleng tawn ai re.
“Ndai hku daw dan ai ntsa KIO hpe hpa gaw n kam dinglun ai. Raitim, mungchying sha ni hte mungdan a ntsa e dingman ra na re. Hpyen masa hpe gaw hpyen masa hku hparan nna, mungshawa hpe n jai lang na matu hpyi shawn mayu ai” nga nna Myitkyina, Jan Mai Kawng Hkatawlik hpyen yen dabang na Srn. Roi Ja tsun ai re.
Facebook social media pinra ntsa e ndai lam hte seng nna tsun garu nga ai hta madi shadaw ai ni nga ai zawn, ninghkap dinglun ai ni mung grai law nga ai hpe mu lu ai re.
Raitim, ya ten du hkra, KIO Ginjaw Komiti gaw gap hkat jahkring sen htu na hte seng nna alak mi sanglang dan ai lam n nga shi ai re.
“Gap hkat jahkring ai lakmat htu na ngu ai hpe gaw anhte ra sharawng ga ai. Raitim mung gap hkat jahkring ai gaw kade ning rai na ngu hpe tsang ga ai. 1994 kaw na hku sha lakmat htu yang gaw naw hprawng ra na ga ai kun? ngu na mung san mayu ai. Hpyen yen ni wa ra ai marang sha gaw gap hkat jahkring lakmat htu ai gaw nau n manu kun ngu mu mada ai” nga nna Myitkyina, Mali Yang hpyen yen dabang na Sara Seng Hkawng tsun ai re.
KIO gaw ganing re ai masa hta raitim, lahta Myen mung Dingdung Daw Daphpawm na tinang jinghku dap— Balawng TNLA, Rahkai AA, Kokang MNDAA ni hte gap hkat jahkring sen htu lu hkra shakut nga ai lam, lai wa sai April 30 Muse simsa lam bawngban hpawng ngut ai shaloi, mungshawa hkrumzup hpawng hta KIO Ninggawn Amu Madu, Salang kaba Kumhtat Hting Nan tsun lai wa sai re.
Raitim mung ndai lamang hta KIO hte Myen hpyendap lapran sha dinghkrai bilateral gap jahkring sen htu na ngu ai shiga ni mung pru taw nga ai re.
“Shanhte mung lama mi pahkam nga ai majaw galaw ai re ngu kam ai le. Raitim mung hpyen yen ni maga gaw gap hkat jahkring ai hta mahta nna, Myen hpyendap hpe mare hte ni ai kaw n nga hkra, hpyendap shara jahkrat na matu galaw ya marit ngu mayu ai law” nga nna Waimaw, Mungna hpyen yen dabang na Slg. Gum Seng tsun ai re.
Ndai lawnglam ni hte seng nna, KIO Mu Na Kyit Hkai dap hte matut mahkai ai raitim, n lu hkrum ai re.
Bilateral lakmat htu na hpe ninghkap ai n re sha, mung shawa hpe aten grau jaw nna, mung shawa a ga hpe madat ai lamang lu galaw yang grau hkrak ai nga nna, Myen mung a simsa lam hpe maram nga ai Burma News International BNI a Peace Coordinator, Srn. Hpaude Htu Sam tsun ai re.
Bai nna, Miwa asuya a Belt and Road Initiative masing kaba kata, Myitkyina Nam Jim sut hpaga ginra hte Myitkyina, Mali Hka mahkrai langai bai galaw jat hkyen ai lam kapyawn nna byin pru wa ai majaw, hkrit tsang ai lam ni mung byin nga ma ai re.
1960 October 25 ya shani, Lahta Sammung e hpaw ninghtan dat ai Wunpawng Mungdan Shanglawt Hpung KIO gaw ya asak (59) ninghpring sai re.
1994 simsa lam gap hkat jahkring myit hkrum lam gaw 2011 ning e hten run mat ai re.
2015 e munghpawm madang mungdan ting gap hkat jahkring NCA sen htu na masing hpe mungshawa ni, grau nna Jinghpaw Wunpawng Hkalup Hpung Ginjaw (KBC) ninghkap ai hpang, n byin mat ai re.
Dai hpang, Du kaba Nban La, 2018 January shata hta KIO Ginjaw Komiti Tingnyang Up tai wa ai hte, dai ni du hkra Myen hte bilateral ga hkat jahkring lu na matu KIO gaw dingyang shakut nga ai lam rai nga ai.


text:
Hpakan Gwi Hka mare makau na Sap Pya Chaung mare a Hpungkyi jawng hta Myen hpyen dap ni wa du shara jahkrat nga ai ten, Wunpawng Mungdan Shanglawt Hpyen Dap KIA ni, November 17 ya jahpawt 7 chyen daram aten hta laknak kaba 2 lang gap bun nna, Myen hpyen dap maga si hkala hkrum wa ai lam chye lu ai.
Dai Hpung kyi jawng hta lagu rawng nga ai Myen hpyen n gun 60 ram hpe KIA Dapba 9 kaw na laknak kaba sa gap bun ai hta, Myen hpyen dap maga de na marai 5 si nna, n kau hkala hkrum wa ai lam shawng lam shi sawk ni tsun dan ai kaw na chye lu ai.
“Dai Myen hpyen dap ni gaw, 15 ya shani Nyaung Htauk Kung hta hkap gap hkrum ai Myen ni rai nga ai. Dai hkap gap hkrum ai kaw sum machyi ai majaw, bai n htang yu mat wa ai. Rai nna, htaw laga lam hku bai lagu lung wa na, Sap Pya Chaung mare hpungkyi jawng hta wa lagu rawng nga ai rai nga ai. dai lagu rawng taw ai chye ai majaw, anhte maga na ni sa gap bun ai rai nga ai” nga shawng lam magam gun langai KNG shiga dap de tsun dan wa ai.
KIA maga na dai zawn laknak kaba sa gap bun ai hpang, Myen hpyen dap maga na mung shani ting ngu na Laknak kaba hte KIA PDF dap ni nga ai shara maga gap bun wa ai re lam chye lu ai.
Dai Myen hpyen dap ni gaw, lai wa sai November 15 ya shani Nyaung Htauk Kung hta mung gap gasat hkrum ai dap ni rai nna, ndai kalang gaw, kaga lam hku lagyim shang wa ai mung re lam chye lu ai.
Ndai zawn, laknak kaba gap hkrum ai hpang, lahkawng maga majan matut byin wa sai rai nna, lahkawng maga kade si hkala ai lam nga ai hpe gaw, nchye lu shi ai.
Dai Myen hpyen hpung ni ya ten Sap Pya Chaung mare na Bai Nam rem sha taw ai mung mare masha marai 6 hte lung seng htu taw ai marai 7 hpe lam madun hku rim woi mat nna, Kawa Bum maga de bai shamu mat wa ai lam, shawng lam magam gun ni matut tsun wa ai.
Hpakan ginra e, Myen hpyen dap gaw, mung shawa ni a pru hkawm sa lam ni hpe laja lana jep joi let, shana ten lai hkawm ai ni hpe gap sat ai lam mung byin nga ai ten rai nga ai.


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Sumsing Mahkrai Hkrai Da Ya Ai Wa Jau Paul Lasang La
Wa Jau Paul Lasang La : : Masha ni hpe hkye na matu Wudang Dawnghkawn hpe bum langai mi hta jun da mayu ai.
Karai Kasang a atsam hte ndai masha ni hpe hkye la u ga ngu nna yu ai shaloi Alam bum hpe tsawm dum ai, lawu de, lahta de, tsawmra dam lada ai hku na mu mada ai majaw Alam Wudang Bum galaw mat wa ai.
Nnan e gaw dai Wudang bum de kadai nlu sa ai, ahkang n lu ai, ya daini Wudang bum galaw ngut ai shaloi masha ni hkying, mun hku na hpring chyat sa sai rai nga ai.Dai hpe yu jang Karai Kasang a atsam gaw Wudang hta nga ai.
Nchye ni a matu, makam masham nlu ai ni a matu Wudang gaw angawk angak re ai, raitim mung makam masham rawng ai ni a matu Wudang gaw Karai Kasang a n gun atsam re.
Lu ai Wudang hpe nta kaw atsawm sha tawn da nna, wan shadaw shatu hkungga, dai kaw akyu hpyi ga, tinang a matu chyu sha n ga, kaga hpu nau ni, ruyak jam jau hkrum ai ni hpe mung Karai Kasang garum shingtau la u ga matu akyu hpyi ya na grai ahkyak ai. Wudang gara kaw nga tim mung baw gum hkungga nna shagrau ai, akyu hpyi ai lam hpe galaw ga nga nna Alam Wudang Bum hpe gawgap hpang da ya sai hte Jinghpaw Mung hta labau shang shara rai nga ai Mali Nmai Zup hta Simsa Lam A Nu Maria Lungpu hpe gaw da ya sai Wa Jau Paul Lasang La tsun da nga ai.
Wa jau Paul Lasang La gaw Alam Wudang Bum hte Mali Zup Nu Maria hpe gawgap nna dai shara hta akyu sa hpyi hkam la sai anhte hpe Sumsing mahkrai hkrai da ya ai, Sumsing Mungdan de lung wa na lakang htan da ya sai wa jau rai nga ai.
Wa Jau Paul Lasang La a wenyi ngwi pyaw ai sumsing mungdan hta ban sa ning ngai nga lu na matu anhte yawng myitdum akyu hpyi ya nga ga.
By - Julia Ja Ing


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
San Pra ai Cecilia a Poi Nhtoi (November 22) 22 November 2022
San Pra ai Cecilia a Poi Nhtoi (November 22)
San Pra ai Cecilia gaw, tsa ban (2) hta Roma mare kaba hta shangai chyinghkai wa ai rai nga ai. Shi a Kanu yan Kawa gaw, lusu nga pyaw ai ni rai ma ai. San Pra ai Cecilia hpe yu-ngwi nsen hte seng nna laksan kam shamyet lu ai San Pra ai Masha, nga nna masat shagrau ai rai nga ai. San Pra ai Cecilia gaw, Shi a prat tup hkawn sek prat hta sak hkrung nga na matu myit jahkut ai.
Raitimung, Kanu yan Kawa gaw, shi hpe Valerian mying ai lusu kasha hte dinghku de ya ma ai. Hkungran poi shani Cecilia gaw, shi hkrai sha dung nga nhtawm myit kaw nna Karai Kasang hpe mahkawn shagrau let akyu hpyi nga ai. Ndai lam a majaw, shi hpe yu-ngwi mahkawn hte seng ai san pra ai masha ngu nna masat hkrum ai rai nga ai.
Shan a hkungran poi shana e shan a gawk de shang wa ma ai shaloi; Cecilia a san seng ai myit jasat a majaw Valerian gaw, myit galai shai mat nna shan lahkawng gaw, dinghku kanawn ai lam n galaw na matu, myit jahkrup ai lam byin lai wa sai.
Dai hpang Valerian gaw, Kashin Kamun Sacramentu hkam la nu ai. Valerian Kashin Kamun hkam la ngut ai hte rau Cecilia a makau kaw lamu kasa langai mi tsap pru wa ai; Shi gaw, Cecilia a baw ntsa kaw numri pan, lili hka law pan ni hte nampan shang hkawng galaw nna shagup ya nga ai hpe Valerian hkum nan mu wu ai.
San Pra ai Cecilia gaw, Valerian a kahpu Tiburius hpe mung makam masham de lu woi bang sa lu sai rai nga ai. Dai yan nau gaw, A.D (192) ning, Hkawhkam Commodus a lak htak hta e, Nawku Hpung hpe zingri shamyit ai ten, Roma mare kawn nau ntsan ai, Pagus Triopius ngu ai shara kaw, makam masham a tara sakse tai nna sat kau hkrum lai wa masai.
Dai hpang kade nna yang, Cecilia hpe mung rim la kau ma ai. Cecilia gaw, shi a makam masham hte seng nna, tara agyi a man kaw n hkrit n tsang ai sha makawp maga ga tsun lai wa sai. Dai majaw, tara agyi gaw, San Pra ai Cecilia a du hpe masum lang kahtam nna htau sat kau shangun wu ai.
San Pra ai Cecilia a moi mang hpe San Pra ai Callistus a lupwa kaw makoi mayang nhtawm, hpang de gaw, Trastevere mare na, San Pra ai Cecilia a Nawku Htingnu (Church of Sancta Cecilia) de htawt makoi mayang da sai rai nga ai.
1599 ning hta Cecilia a moi mang hpe bai hpaw yu ai shaloi, shi a hkum tsawp ni hten yat ai lam tsep kawp n nga ai sha, yup pyaw nga ai nsam hte sha rai nga ai hpe bai mu lu ma ai.
Cecilia n nga mat wa ai hpang, Nawku Hpung gaw, Shi hpe San Pra ai Masha dang dat let, Shi a Poi Nhtoi hpe November shata (22) ya shani ngu masat dat ya sai rai nga ai.
By;
Sister Rose Angeline Maran Nang Doi (SFX)
RVA-Kachin Service (Myitkyina)


text:
Hkam kaja yang she ngwi pyaw asak galu ai kam kaja na matu jau tau sadi sahka ai, makawp maga ai lam gaw tsi
Hkam Ja Lam
GALOI SHAGU HKA HPUNLUM JAI LANG LU AI AKYU
Masha shagu gaw jahpawt jau yuprawt ai hte, dai shani na nhtoi hpe hpang mat wa ai ladat ni n bung na re ai.
HKUMHKRANG YUP GALENG LADAT
Shani aten mi rairai, shana mi rairai, anhte ni galoi mung yup galeng hkringsa na shaloi jan pru (sinpraw), jan hkrat (sinna), dingdung, dingda,
SHAT SHA MA AI HPANG KALANGTA N MAI GALAW AI BUNGLI NI
Masha law malawng shat ma ai hpang kalangta yup galeng mat ai ni nga ai. Nkau gaw yupku ntsa bawhkum shatsaw tawn nna galeng
JAHPAWT DAW NA HKA LU AI ATSAM
Jahpawt jau, jan garai npru ai ten hkying mali, hte manga lapran na aten (nhtoi htoi mayu ai ten) hpe, Ayurved Indu hpaji hta


text:
Sumpra Bum mare asuya lahta tsang jawng e magam gun nga ai Saranum Nsen Lu Bu hpe phone sumri lup hkawm ai Myen la lahkawng a dup ai lam August 17 ya shani byin wa ai hpe chye lu ai.
A sak 26 ning re Saranum Nsen Lu Bu hte saranum Nang Lum Awng yan lahkawng gaw bat kru ya shani jawng pat ai ten mare makau namlaw namlap sa tam ai shaloi, Myen la lahkawng hkan nang nna Saranum langai a baw shingdu de adup ai majaw malap mat ai lam shi hte jinghku ang ai Slg. Nrang Sam Naw ndai zawn tsun ai re.
“Phone sumri lup hkawm ai Myen la 2 gaw saranum yan a hpang hkan nna Saranum Nsen Lu Bu a baw hpang de wa a dup ai. Hpa myit lu na sa adup ai re mung nchye. Dai shaloi, saranum Nang Lum Awng marawn nna pyada ni hpe ph set yang she dai yan 2 gaw hprawng mat ai’ nga nna tsun ai re.
Saranum yan bai tsun dan ai hku nga yang, ndai mabyin gaw saranum yan hpe roi rip mayu ai shing nrai ja rai ni gashun mayu ai majaw mai byin ai nga nna tsun ai re.
Ndai mabyin hpe ahkyak n la ya na matu Myen la lahkawng maga na ni gaw August 18 ya shani sa tsun ai raitim, tara upadi hte maren matut galaw na re lam tsun ai re.
“Marai lahkawng kaw nna langai gayet hkrum ai. Tsi rung de du nga ai. Ndai manghkang tara rung de chyawm shawk da sai” nga nna Sumpra Bum pyada du Slg. Aung Myo Kyaw tsun ai re.
Baw gayet hkrum ai ningma hte saranum Nsen Lu Bu gaw ya Sumpra Bum mung shawa tsi rung e tsi tsi hkam la nga ai lam chye lu ai.
Saranum hpe baw a dup ya ai Myen la wa gaw asak 28 ning Slg. Soe Lwin Oo rai nna, shi hte shi manang hpe mung rim da sai lam chye lu ai.


text:
Wunpawng Mungdan Shanglawt Hpung (KIO) gaw, Myen asuya (hte hpyendap) hte bilateral gap hkat jahkring ga sadi sen htu na matu jin jin rai nga sai lam, KBC Ningbaw tsun wa sai re.
Ndai lam hte seng nna Oct. 19 bat Kru Ya shani Jinghpaw Wunpawng Hkalup Hpung (KBC) Ningbaw Rev. Dr. Hkalam Samson kaw nna Jinghpaw Shiga Dap (KNG) de tsun ai re.
Sara Samson gaw, ya kalang bai KIO bilateral gap hkat jahkring na lam ntsa shi a ‘madi shadaw ai snr ninghkap ai’ ningmu lama ma tsun na nyet kau ai rai nna, ndai lang hpa n tsun zim sha nga na re lam tsun ai re.
Lai wa sai 2015 hta gaw, KIO kaw nna NCA (Nationwide Ceasefire Agreement) sen n htu na matu KBC gaw masha hkum nan sha n ga ndau shabra laika hku nna mung ja ja ninghkap wa sai re.
Ndai October shata htum wa de shing n rai ya kalang bai KIO hte Dingdung Daw Daphpawm hpung (3) ni Myen asuya hte hkrum ai shaloi, bilateral gap hkat jahkring ga sadi sen htu na matu hkyen da ai lam, KIO ginjaw salang ni tsun ai re.
Ya ten du hkra gaw, Hkatawlik nawku hpung ginjaw gaw bilateral gap hkat jahkring ai lam hpe madi shadaw ai masa nga tim, KBC a masa gaw hkrak n chye lu shi ai re.
Myen mung asuya hte tatamadaw hpyendap ningbaw ni gaw, Jinghpaw nawku hpung ningbaw ni hpe hkrum shagu, KIO hpe NCA hkapla sen htu na matu galoi mung dip n-gun jaw nga ai re.


text:
Hugawng Pa, Wunpawng Mungdan Shanglawt Hpyendap KIA Dapba 2 ginra na pru wa ai ramma marai 29, Danai Myen hpyendap e rim da hkrum ai lam chye lu ai.
May shata 15 ya shani, Dapba 2 ginra kaw nna pru wa ai Warazup ramma marai (2) hte Nawngmi mare na ramma marai 27 hpe Danai Da-Ka-Sa e rim da ai lam mare salang ni kaw na chye lu ai re.
Dai ramma marai 29 gaw KIO Dapba 2 ginra na yu wa ai re majaw, hpyen hpaji sharin ngut ai lam nga nga kata lam nchye lu shi ai re.
Ya ten hta Wunpawng Mungdan Shanglawt Hpyendap KIA dap ba law law na ramma ni hku nna hpyen hpaji sharin hkam la nga ai lam shiga ni mung pru nga ai re.


text:
Daihpawt manap Dainai kaw na Jahtu Zup maga de yu wa ai Myen hpyen hpung ni hpe Wunpawng Mungdan Shanglawt Hpyen dap KIA dung 43 ni lam lapran hta hkap gasat dat ai lam chye lu ai.
Danai kaw nna Jahtu Zup maga de dai hpawt manap hkying 6 ram aten lai yu wa ai Myen hpyen hpung n gun 20 hpe KIA kaw nna, Nam Hpyek hte Ting Kawk mare lapran hkap shing la gasat dat ai hpang aten gadun gap gasat hkat wa ai re lam chye lu ai.
Dai zawn hkap shingla gasat dat ai hta Myen hpyen dap maga si hkala hkrum ai lam nga ai rai tim, mabyin masa hpe hkrak n chye lu shi ai.
Dai Myen hpyen hpung ni gaw, Nambyu Nam Hkam mare ni de shamu shamawt hkawm nna, Jahtu zup dap de bai n htang yu wa ai lam hta hkap gasat hkrum ai re lam ginra masha ni tsun ai.
Ya ten Myen hpyen dap ni kaw Hugawng Danai Lido lam kaba maga de hpyen n gun laknak arung arai ni ding yang jat bang taw nga ai lam, mu ai ginra masha ni tsun dan ai.
Ya ten hta Jinghpaw mungdaw shara shagu ni hta Myen hpyen dap the KIA dap lapran hpyen masa shaja hkat taw ai masa rai nna, galoi mung sadi maja let nga na lam KIA ginjaw kaw na Mung mare masha ni hpe tsun sadi jaw da ai re.


text:
Syria mung sinpraw-dingdung, Rojava mare kaw Kurds masha ni hpe hkye mawai ai masing hta Du Jum Sumhka Zau Seng gaw November praw 3 ya shani hpyen ni gap ai laknak kaba pala hkra nna, n nga mat wa sai re.
‘shawnglam majan pa machyi hkrum ai ni hpe hkye mawai tsi lajang nga yang, Motor wa hkrat ai majaw nnga mat ai lam’ Free Burma Ranger woi awn ai David Eubank ndau hta mu lu ai re.
Dinghku de ladaw nna shi ai zawn, shi nnga mat ai nhtoi November praw 3 mung, shi kasha a laning mi ladu hkrum shangai nhtoi hta rai nga ai.
Share shagan Zau Seng gaw Free Burma Rangers e 2002 ning kaw nna magam gun nga ai re. FBR masing hte majan ginra Myen mung sha n ga, Iraq hte Afghanistan mungdan ni hta mung ap nawng lai wa sai re.
Ntara dip gamyet hkrum ai ni hpe garum lu na matu, FBR wuhpung hpe 1997 kaw nna hpaw ninghtan ai rai nna ya ten magam gun marai 300 jan hte majan byin ai shawnglam ginra ni hta shamu shamawt nga ai lam chye lu ai.


text:
Mare kaba hte tsan ai nam kahtawng de koi yen nga ai hpyen yen mungshawa ni matu hkamja lam makawp maga lam hte seng nna garum ntum grai ra ahkyak nga ai lam Kachin Backpack hkamja lam lanawn lakawn hpung kaw nna chye lu ai.
Grau nna Njang yang ginra na Bumra Yang Hpyen yen dabang gaw mare kaba hte tsan ai majaw, hpyen yen ni a hkamja lam hpe grai myit tsang ai lam Backpack wuhpung na lit nga salang langai ndai zawn tsun ai.
“Tsi mawan sa du garum lu ai raitim, hkamja lam yu gawn lajang ya na tsi du ni bai n nga ai majaw, shanhte a matu ahkyak dik gaw hkam ja lam rai taw nga ai.”
Lu hka nsan ai majaw hte du hkra ladaw kasi gahtet ai masa a majaw, hpyen yen ni hta ka nana hte kaga machyi makaw nkau hkrum sha nga ai lam chye lu ai.
Kachin Backpack Health Worker Team (KBHWT) wuhpung gaw asuya n re ai laksan hkamja lam wuhpung rai nna, asuya hkamja dap ni nlu dep hkap ai bum gahtawng buga de na mung shawa ni a hkamja lam hpe yu gawn lajang taw nga ai wuhpung re.
Ya ten na majan a majaw hprawng yen nga ai mung shawa ni a hkam ja lam a matu garum mayu ai re yang 09422458473 hta matut mahkai mai ai lam chye lu ai.


text:
装修是件大事:防止被忽悠.“[上海市博美装饰城]上海世博名家装饰,上海市博然装饰公司,上海市博泰装饰,上海市波涛装饰公司,”为您说说装修这里面的事,省心装修.
(拒绝增项!!!拒绝猫腻!!!)
shang hai shi bo ming jia zhuang shi
上海世博名家装饰 - 名家装饰
shang hai shi bo ran zhuang shi gong si
上海市博然装饰公司 - 装饰公司
shang hai shi bo tai zhuang shi
上海市博泰装饰 - 博泰装饰
shang hai shi bo tao zhuang shi gong si
上海市波涛装饰公司 - 波涛装饰
shang hai shi bo ya zhuang shi
上海市博雅装饰 - 博雅装饰
shang hai shi bo zhuang shi
上海世博装饰 - 上海
shang hai shi bo zhuang shi
上海市博装饰 - 上海市
shang hai shi bo zhuang shi gong si
上海市博装饰公司 - 装饰公司
shang hai shi bo zhuang xiu zhan lan hui
上海世博装修展览会 - 展览会
shang hai shi bu yi zhuang shi
上海市部伊装饰 - 上海市
shang hai shi cai diao ke zhuang shi
上海石材雕刻装饰 - 上海石材
shang hai shi cai gong cheng jia zhuang
上海石材工程家装 - 上海石材
shang hai shi cai jia ting jing zhuang xiu
上海石材家庭精装修 - 上海石材
shang hai shi cai jia ting zhuang xiu
上海石材家庭装修 - 上海石材
shang hai shi cai jia zhuang
上海石材家装 - 上海石材
shang hai shi cai jing zhuang xiu
上海石材精装修 - 上海石材
shang hai shi cai lei shi nei zhuang xiu
上海石材类室内装修 - 上海石材
shang hai shi cai shi nei zhuang shi
上海石材室内装饰 - 上海石材
shang hai shi cai zhuang shi
上海市材装饰 - 上海市
shang hai shi cai zhuang shi
上海石材装饰 - 上海石材
shang hai shi cai zhuang shi gong si
上海石材装饰公司 - 上海石材
shang hai shi cai zhuang shi kuai
上海石材装饰块 - 上海石材
shang hai shi cai zhuang shi shi
上海石材装饰石 - 上海石材
shang hai shi cai zhuang shi you xian gong si
上海石材装饰有限公司 - 装饰有限公司
shang hai shi cai zhuang xiu
上海石材装修 - 上海石材
shang hai shi cai zhuang xiu cai liao
上海石材装修材料 - 上海石材
shang hai shi cai zhuang xiu gong si
上海石材装修公司 - 上海石材
shang hai shi cai zhuang xiu she ji
上海石材装修设计 - 上海石材
shang hai shi cai zhuang xiu shi chang
上海石材装修市场 - 上海石材
shang hai shi can ting zhuang xiu gong si
上海市餐厅装修公司 - 餐厅装修公司


text:
Zaiwa amyusha ga shaga ai mi rai rai, n shaga ai mi rai rai, Zaiwa Htunghking bu hpun palawng ni a lam hpe chye
Htunghking
Lhaovo Htunghking Bu Hpun Hking
Moi anhte Wunpawng ni nlung lungpu hkan sha naw nga ai aten sumpan hte galaw ai bu hpun palawng ni n bu hpun shi
Jinghpaw Wunpawng Amyu Sha Ni A Ma Jahtawng Htu Ai Lam
Ma Shahtawng Htu Sha Ningnan Hpang Ai Lam Wa Hpung Wa Gam Mawn ngu ai wa.. Wa Sa Salang tai ya ai, Chyalai Wa
Shachyen Shaga Lam.
Wunpawng Amyu sha ni a amyu baw pa lakung lama hta hkan nna, shachyen shaga ai lam gaw amyu sha ni a manu dan
WUNPAWNG NUMWAWN NUMLA HTUNG LAILEN. ( DAW 3 )
7.Wunpawng Numwawm Numla lam hpe shabyin ai lam madung ni Wunpawng Numwawm Numla lam hpe shabyin da tai lam kaba masum nga ai. Makan
WUNPAWNG NUMWAWN NUMLA HTUNG LAILEN. ( DAW 2 )
2.Htunghking Byinda Wunpawng sha ni a Numwawm Numla hpuja sharing shakau lam ni hpe myit yu ai shaloi, Hkristan tai wa ai ningmu masum
WUNPAWNG NUMWAWM NUMLA HTUNG LAILEN. Daw (1)
I. HPUJA N’PAWT N’HPANG DAW Madun da ai sumla hkrang gaw, dinghku lahkawng hpe madun da nga ai. Dai dinghku lahkawng hta na langai
Jiwoi Ni A Shinggyim Htung Tara
Moi gaw Wunpawng bum ga gara kahtawng de du shang wa tim “Manam jarawp” kadai n tam ai.Kahtawng buga ni a hkan sa ra
NUM WAWN NUM LA HTUNGHKING HPUGA
Jinghpaw Wunpawng Amyu sha ni a num wawm num la lam hta hpuga jaw bang nna num wawn num la ai htunghking gaw majun
Yu Nga Mayawn
Yu Ma Sam Naw gaw Nga Ma Pan Raw hpe sa hpyi ai da. Nga Ma Pan Raw gaw mungkan hta hkik hkam atsam


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Wa Sarabyin John Paul I gaw Karai Kasang A Myusha Ni Hpe Daw Jau Ai Wa Kaja Re
September 3, bat kru ya shani, Wa Sarabyin John Paul I a labau kadun, Vatican Shiga Dap kaw nna ndau da ma ai.
"Anu gaw gaw ngai Jau tai wa na matu galoi n tsun lai wa yu ai. Raitim, shi gaw grai myit kaja ai wa re, Karai Kasang hpe grai tsaw ra ai wa re. Karai Kasang ngai hpe shaga la ai shaloi kaw nna ngai mung ndai lam hta dingyang hkawm sa wa ai.." nga nna Wa Sarabyin John Paul tsun dan lai wa ai.
Ndai shaga la ai nsen galoi mung n shut ai. Kam sham ai masha law law wa dai hpe dum chye nga dingyang rai nga ai.
Sarabyin prat nhtoi 34 ya sha nga lai wa ai Sarabyin John Paul I a prat hpe ya shi hpe "A Lu Ai Masha" tang na Wa Sarabyin Francis hkum nan mu chye lai wa yu ai rai nga ai.
Wa Sarabyin a mying majing gaw Albino Luciani rai nga ai. Italy mungdan, Vittorio Veneto Saradaw Ginwang kata na Santa Maria del Piave Jau Ginwang na Nawku Jawng kaw, 1968 June 29 ya shani, Don Giuseppe Nadal hpe Jau aya hkam ya lai wa yu ai wa rai nga ai.
Ya asak 79 rai sai Wa Jau Giuseppe Nadal gaw Italy, Pieve di Soligo Jau Ginwang hta ginwang up magam gun hpai nga ai.
"Nkau kanu ni hta Jau ni a myit masin rawng ma ai rai nna, shanhte a kasha ni hpe dai myit masin hpe jaw bang ya ma ai," nga nna Wa Sarabyin John Paul I, Saradaw prat naw rai nga ai aten hta French shi laika ka sara langai hpe tsun dan lai wa yu ai.
Shi a kanu, Bortola Tancon a makam masham hpe mung sakse hkam lai wa ai. Kanu gaw shi hpe Jau prat hta hkawm sa lu shangun ai makam jaw bang da ya ai nga nna sakse hkam da ai.
"Ngai a matu gaw kaga lam n nga ai; Karai Kasang gaw kun dinghku ngu ai nta masha ni hpe jai lang let ngai hpe Jau shatai ya ai re ngu hkam la myit la ai," nga nna matut sakse hkam da ai.
Kaga masha ni hpe dau jau ai Jau Ni
Jau ni gaw kaga masha (hpu nau) ni hpe daw jau ai Karai Kasang a shangun ma ni rai nga ai. Karai Kasang gaw Jau ningnan ni hpe garum ya na ra ai, lam woi ya na ra ai. Ndai gaw Saradaw Luciani Jau ni hte Karai Kasang a lapran na myit mada lam kaba langai rai nga ai. Nawku dau jau magam woi awn ai gaw daw jau ai lam rai nga ai, Karai Kasang a shangun ma tai ai rai nga ai; Karai Kasang hte shi a myusha ni hpe daw jau ai ni rai nga ai; hpu nau nau na (kaga masha) ni hpe daw jau ai Jau gaw Jau kaja re, kaja ai Jau re; lama na shi hkum shi daw jau ai rai yang gaw, dai gaw shi galaw ang ai bungli n re, shara shut taw sai rai nga ai, nga nna mung Saradaw Luciani sharin shaga lai wa yu ai.
Chyoi pra sanseng ai Jau ngu ai gaw muk (lusha) zawn rai nga ai; Jau gaw shi hkum hpe masha ni a lusha shatai ra ai; masha ni sha lu na matu hkyen da ra ai, nga nna Saradaw Luciani tsun lai wa ai hpe "A Lu Ai Masha" shatai hkrum na myit mada shara nga ai Don Francesco Mottola mung ka da nga ai.
Jau gaw masha ni a matu aten shagu jin jin rai nga ra ai; Jau, shi a kun dinghku masha ni hpe kau da ai a yaw shada ai gaw hpu nau kun dinghku masha law law a matu jin jin rai nga na matu re, nga nna mung tsun shang lang da ai.
Shi a mungga hta, Jau Ni hkungran dinghku de lam n nga ai hte seng nna sang lang da ai. "Nkau myit tsun chye ma ai: Jau ni dinghku n de ai, Nawku Hpung gaw hkungran dinghku de ai hpe manu n shadan ai majaw re, Nawku Hpung gaw hkungran dinghku de ai hpe chyoi pra ai san seng ai manu dan ai lam re ai hpe n hkap la ai majaw re nga ma ai. Dai shanhte tsun ai gaw n jaw n teng ai, shut ai."
"Anhte gaw ndai hku sumru ga ai: kun dinghku gaw san seng chyoi pra ai, manu dan ai, hkithkam ai lam re, Dai majaw kun dinghku langai a kawa gaw dai shi a lit magam hpe gun hpai ra ai, ma ni hpe hpaji shapan shalat na, bau kaba na; dai lam ni yawng a matu ga sadi hkam la nna, dam lada kaba ai kun dinghku langai a matu ga sadi jaw ga sadi dung let galaw gun hpai sa wa na matu Jau prat hku lit hkam la ai rai nga ai."
"Dai majaw, Jau gaw yawng hpe daw jau ai wa, yawng a shangun sape rai nga ai. Ndai gaw shi a laklai ahkyak ai lit magam bungli rai nga ai. Shi la da ai shara dai gaw dau jau na matu la da ai shara rai nga ai. Anhte hta kaja ai Jau nga jang, shanhte ni kabu pyaw ai, kaja wa teng sha kabu pyaw lu ma ai."
Sagurem magam gun prat hte Sakramentu chyeju kumla daw jau magam, grau nna mara raw sakramentu chyeju kumla dau jau ai hta, Jau gaw si mani ra ai, myit mai ra ai, masha ni hpe atsawm akaw alaw tsun shaga ra ai, kasi tai ra ai. Jau ni hpe galoi mung tsun ai; tsaw ra ai hpu nau ni e, masha ni hpe atsawm sha tsun shaga ra ai, kaja ai lailen madun ra ai. Dai hku rai jang, masha ni hpe kaja ai hku daw jau ai ni tai ai; masha ni a matu tinang hkum hpe ap da ai hte sha n ngut ai, si mani tsawm htap ai lailen hte tsun shaga ra ai, n hkru ai ni hpe pyi dai hku galaw ra ai," ngu Wa Saradaw Albino Luciani shadum jahprang lai wa ai.
Jau tai ai ni law wa na matu yaw shada myit kaba hte akyu hpyi ai gaw mungkan masha ni a teng man daw jau ai ni rai nga ai.
By Fr. Patrick Gawmaw Hkawng Yae
#vaticannews
#rvakachinservice
https://www.vaticannews.va/en/pope/news/2022-09/pope-john-paul-i-servant-people.html


text:
Hka Sung Ai De Naw Sit U
Hka Sung Ai De Naw Sit U Rev.
Hkrung Nga Lu Hkra Yesu Hpe A Mahkyu Nga Ga
Hkrung Nga Lu Hkra Yesu Hpe A Mahkyu
Nawku Hpung Hta Sadi Dung Let Hkristu Hta Kaba Rawt Wa Ga
Nawku Hpung Hta Sadi Dung Let Hkristu Hta
KBC SHIGA LAMANG DEC 15, 2018
KBC SHIGA LAMANG DEC 15, 2018 ya du
Nov 24, 2018 Ya Du Hkra Lu La Ai Shiga
Nov 24, 2018 du hkra Lu La ai
HKAM SHARANG N LU SAI
HKAM SHARANG N LU SAI HKAWN - AH
HKALUP MAKAM HTE NAWKU HPUNG HTA SADI DUNG LET KABA RAWT WA GA
HKALUP MAKAM HTE NAWKU HPUNG HTA SADI DUNG


text:
Jinghpaw Mungdaw hpyen yen ni dum nta bai wa ai hta KHCC hte asuya galaw ai masing lahkawng lapran hpyen yen ni a hkam sha lam nbung ai hpe mu lu ai re.
“hpyen yen ni langai hte langai hkam sha lam nbung ai majaw myit npyaw ai lam byin nga ai. Asuya kaw na pyi hpyendap NaTaLa woi awn nna Sadung kaw galaw da ai nga yang sen 70 daram nga ai. KMSS hte anhte KBC a jahkrup nna sen 40-50 lapran hta galaw ga ngu myit hkrum da ga ai.” nga nna KHCC ningbaw Rev.Dr.Hkalam Samson tsun ai re.
KHCC masing kata KBC hte KMSS wuhpung yan galaw ai dum nta langai hta sen 40 group yin hkrat ai rai nna, Miwa asuya garum ai gumhpraw hte Myen asuya hkrang shapraw galaw ai hpyen yen dum nta langai gaw sen 70 daram hkrat ang na re hpe chye lu ai.
Asuya kaw nna galaw ya na rai nga ai Dabak, Da Law hte Namsan yang mare 3 hta htinggaw 200 daram nga ai re. Dum nta ningnan hpe sen 70 jan hte galaw na rai nna, gram ai dum nta a matu sen 20 hte 30 lapran jai na re lam mungdaw asuya tsun ai re.
KHCC chyawm gaw shawng e hkyen da ai gahtawng 17 hte ya bai jat ai yawng pawng, gahtawng 30 jan hpe 2021 hta wa lu hkra hkyen nga ai lam chye lu ai.
Ya na zawn hpyen yen ni bai nhtang wa ai lamang hta, dum nta galaw ai shaloi, shadaw n-ngang ai majaw, shaning kade nna yang tsam hten mat na hpe myit tsang ai lam hpyen yen ni tsun ai re.


text:
Myen hpyendap gaw, shanhte zingla kau ai Myitkyina Alam mare masha ni a Ja Htu Jak rai ni hpe gumhpraw the bai shaw la shangun na bai htu taw sai shiga pru ai raitim, yak hkak ai mare masha ni kadai mung nlu shaw la shi ai lam chye lu ai.
Alam mare, mali hka mayan Jahtu sha ai ginra masha ni a jak sai ni hpe March 29 ya shani kawn Myanhpyen dap the pyada ni zing mat ai hpe, Gumhpraw sen 3 the bai shaw la na bai htu sha taw sai nga tsun tim, kadai naw nshaw la shi ai lam mare masha langai ndai zawn tsun ai re.
“line kaw gaw shaw la taw sai nga shi ga pru taw tim ya ngai zing la kau hkrum ai ni hpe hkan sagawn san yu yang kadai mung n shaw la shi ai she tsun ai, Kadai ma n lu la shi ai”
Mali hka mayan hta Jahtu sha nga ai Ginra masha ni a Jaksai kasha 10 jan hte Backhole 2 hpe zing mat wa ai rai nna, ya du hkra tim, zing tawn ai Jak wawn n kau n htaw la shi ai ni naw ngam taw shi ai lam chye lu ai re.
Shawng shaning hkan e mung, Alam mare masha ni a Ja htu Jak sai ni zing la hkrum ai lam nga wa ga sai rai nna, zinghkrum ai jak sai bai lu la ga ai lam gaw n nga ai raitim, ginra balik ni a lahta kaw gaw, mai lu na mahkrun gaw nga ai lam, matut tsun wa ai.
“Pya da dap the Myan hpyendap kaw na chyawm rim ai re majaw, Myanhpyendap kaw na Palana pyada dap de du yang gaw, kaga majoi madun ai hku na sa mai shaw la ai hku na gaw tsun tawn ai.”
Covid the mung masa mayak lapran, Alam mare, mali hka mayan e gaw ginra masha ni hkrai madung Jak kaji hte Kanbau bungli hku nna, htu sha taw ai shara re majaw, Myan hpyen dap the Pyada ni wa mat ai March 27 hpang kaw nna gaw, n kau shawoi zawn bai htu sha taw nga sai re lam chye lu ai re.
Kaja wa, Myan Hpyendap gaw shingra tara hpe makawp maga ai masing the, Jahtu sha ai lam hte pat hkum ai rai yang, Jak Sai Kaba ni hte dam lada galaw sha nga ai ni hpe mung, ahkyak la ai lam hta rap ra galaw ra ai hpe, Mali hka nu makawp maga ai lam hta shamu shamawt taw ai mung masha ni tsun ai re.
Myen hpyen dap daru magam zing kau ai hpang, laning mi laman jinghpaw mung ginra, shingra tara hpe machyu nna, Mali hka mayan Ja htu sha ai lam grau law wa ai zawn, maga mi de mung, hten za ai lam grau sawng wa ai hpe sawk chye lu ai law.


text:
Wunpawng Mungdan Shanglawt Hpyen Dap Masat (5) Dap Ba, Masat (19) Dap Dung ginra, Daw Hpum Yang kaw dap jung nga ai Myen Hpyen Gumshem Dap Hk.L.Y (142) Dap ni hpe Wunpawng Mungdan Shanglawt Hpyen Hpung ni June (9) ya shani Mung Lai Hka mahkrai makau kaw hkap shingla gap gasat ai lam chye lu ai.
Dai Myen Hpyen Gumshem Dap ni hpe hpyen Modo hte hpyen n-gun, malu masha, hpyen lang arung arai ni htaw nna lung wa ai kaw hkap shingla gap gasat ai re. Bum Re bum kaw dap jung nga ai Myen Hpyen Gumshem Dap ni kaw nna gasat poi byin ai shara maga de laknak kaba ni gap bang garum ai lam nga ai.
Wunpawng Mungdan Shanglawt Hpyen Dap Masat (4) Dap Ba, Masat (8) Dap Dung ginra, Kuthkai ginwang, Ga Leng lam numshe grup yin kaw mung Wunpawng Mungdan Shanglawt Hpyen Dap Masat (9) Dap Dung ginra, Kuthkai kawn lagaw lam hte pru wa ai Myen Hpyen Gumshem Dap ni hpe mung June (9) ya shani Mungdan Shanglawt Hpyen Dap Masat (4) Dap Ba hte Masat (39) Dap Nawng Dap Dung kata na pawng hpawm hpyen hpung ni hkap shing la gap gasat ai lam nga ai. Lawnglam hkum tsup shiga hpe gaw sagawn nga ding yang re.
Myen Hpyen Gumshem Dap ni hpyen lang rung rai, malu masha hte hpyen n-gun ni hpe Modo sha n-ga Sanghpaw ni hte mung htaw shalai ding yang rai nga ai re.Dai re ai majaw Myen hpyen gumshem dap ni hte Wunpawng Mungdan Shanglawt Hpyen Hpung ni a lapran gasat poi gaw ding-yang naw byin nga ai re.


text:
October 2, 2011 ya shani hta Myitkyina muklum kaw na tinang a dum nta de bai wa ai Dabak mare kaw na Salang Lawhpyu Zau Bawk hpe Myen asuya, hpyendap gaw zingri adup ai lam chye lu ai.
Dabak hka mahkrai pawt (Katsu mare hkran) kaw dap jung ai Waimaw mare hkri-dun LIB (58) Major Ye Min Twe woi awn ai hpyen hpung hte LIR (318) Major Awng That Zaw woi awn ai hpyen hpung ni gaw mungchying masat hkap jep ai lam galaw ai.
Mungchying masat hpe shaw madun tim, hpyendap kata de shaga bang nhtawm adup abyen, htawng, bye ai hte (3) ya tup zingri zingrat wa sai re. Dai hpang, Dabak mare e hkum nga sa, ngu sadi jaw nna gawt ai majaw Salang Lawhpyu Zau Bawk hte dum nta masha ni gaw October 5, 2011 ya jahpawt hta Myitkyina muklum de hprawng yen mat ai lam chye lu ai.
Dabak mare kaw matut n nga na matu jahkrit sadi jaw ai lam gaw hpa majaw re hpe tup hkrak n chye lu ai hta n-ga, Myen hpyendap kaw na mung tsun sanglang ai lam n nga ai.


text:
Hpyen n gun jat na matu lung wa ai shanghpaw li 2 hpe Shwegu mare kaba makau e, Wunpawng Mungdan Shanglawt Hpyendap KIA kaw nna hkap gap ai hta, Myen hpyendap maga sum machyi ai lam nga ai hpe chye lu ai.
May shata praw 6 ya shana hkying 9 daram hta, KIA dapba 8 npu dung 5 dap ni kaw nna hkap gasat ai re lam KIO ginjaw shiga dap lithkam Du kaba Nhpang Naw Bu tsun ai re.
“Sang hpaw li 2 hpe gap ai. Langai mi gaw bai nhtang mat ai. Bai langai mi ga dai kaw hkring mat ai. Hkala hkrum ai masha law ai majaw hka li kaji hte htaw shalai la ai nga gaw tsun ai.” nga nna tsun dan ai re.
Wunpawng Mungdan Shanglawt Hpyendap KIA zing da lu ai Alaw bum hpe kalang bai zing la lu na matu, Myen hpyendap gaw nbungli, laknak kaba hte hpawn, lagaw dap hpyen n gun law law hte htim gasat nga ding yang re hpe chye lu ai.


text:
Jinghpaw mungdaw majan 8 ning hpring, lam n’maw makau hpyen yen ramma ni a hkam sha lam hpe htawng madun ai majaw tara jewat da hkrum ai ramma ningbaw 2 hpe, du na September praw 2 ya shani tara je yang sa na re lam chye lu ai.
Dai ni 11 lang na tara rung san jep n’htoi hta, tara agyi wa hku nna hpang na bat hta jahtum tara je yang na matu bai shaga da ai lam tara jewat da hkrum ai Shy. Seng Nu Pan tsun ai re.
June praw 9 ya shani ang ai majan 8 ning hpring n’htoi e, Myitkyina mare kaba Sein Mya Eya nampan sun hte Pyithuyinpin shara 2 hta hpyen yen ramma ni a hkam sha lam hpe mahkawn hte lamang madun mat wa ai re.
De a matu seng ang ai asuya hpe ahkang nhpyi ai nga nna, woi awn ai Shd. Paw Lu hte Shy. Seng Nu Pan hpe Myitkyina ginwang pyada du Min Thant Zaw kaw nna ‘masha hpawng chyawm ai tara kanu masat 19’ hte tara jewat da ai rai nga ai.


text:
Jinghpaw mungdaw ga-ang KIA Dapdung (5) Hkawng Mye ginra, tinang Awng Jat post hpe, ndai bat pru de, Myen asuya dap ni sa wang gap ai kaw tsi sara langai hte hpyenma langai, asak ap nawng mat wa sai lam, KIA shiga lawk tsun shateng ai.
Bat Langai Ya, Oct. 14, jahpawt daw dai ginra de wuhpung lahkawng dap lapran ‘hkrum katut’ gap hkat ai lam ni byin wa ai hpang, ya na zawn marai masum gan du nga ai Awng Jat post sa wang gap hkrum ai re nga, san sagawn chye lu ai.
Ya asak ap nawng mat wa sai magam gun yan gaw, Awng Jat post kaw hkum n pyaw ai lat du langai hpe yu lajang na nga nga ten, shana de hkying 5pm daram ten Myen hpyen hpung ni maja sa wang gap ai kaw hkrat sum mat ai raitim machyi ai lat du wa chyawm gaw asak lawt mat ai lam, KIA shiga lawk tsun ai.
Dai shani jahpawt daw, Hkawng Mye ginra Ku-Ing-Su post maga asuya dap Dapnu (Tat-ma) 101 hte Lagaw Dap (Hk.L.Y) Masat (141), pawng hpawm dap hte KIA Dung (5), Mungshawa Hpyen Hpung (MHH) lapran aten kadun ‘ang katut’ gap hkat ai lam byin ai re.
Ndai post gaw, Jinghpaw mungdaw ga-ang Mungnyang (Mohnyin) ginwang, Nawnglut (Indawgyi) a dingda maga Wunpawng Mungdan Shanglawt Hpyendap, KIA Dapba (8) npu Dapdung (5) ginra re.
Jinghpaw mung hte Sam mung hta 2018 December 21 kaw nna tatamadaw Myen hpyendap a dinghkrai majan jahkring tawn ai hpe lang hte lang ladaw bai jat ai gaw, lai wa sai September 21 hta htum mat sai re.
Jinghpaw mungdaw kata majan hkring mat ai shata (9) jan na ai hpang, ya kalang bai Myen hpyendap hte KIA lapran gasat gala majan ni bai byin wa ai lam rai nga ai.


text:
Indonesia hpe, MV-22 Block C Osprey pyenli 8 dut jaw na masa nga ai hpe July 6, bat Langai Ya shani, U.S. Maigan Kyit Hkai Dap hkap la sai nga, Pentagon tsun shagrin ai.
Boeing hte Bell Helicopter yan jawm galaw ai, MV-22 Osprey hpyenla htaw wa htaw sa nbungli 8 kaw hkrat ang ai manu, ntsa lam, $2 billion hte dut byin na masa nga ai lam, DSCA (Defense Security Cooperation Agency) na lit nga salang langai U.S. Rapdaw de shana ai re.
Dai zawn dut jaw ai majaw, Asia-Pacific ginra mungmasa shimlum lam hte sut masa rawt jat wa na lam hta, n-gun langai hku rai nga ai ahkyak ai dai ginra ginrun manang wa a shimlam madang sharawt ya ai gaw U.S. a amyusha shimlam shatawng shada hte maigan polisi bandung hpe madi shadaw ya na hte, Indonesia a madu hkum makawp maga atsam rawt jat wa hkra galaw nga ai hpe karum ai gaw, U.S. akyu a matu grai ahkyak ai re nga, DSCA ndau hta tsun ai.
Osprey gaw mungkan e kaga n nga shi ai, pangka layit gayin pyenli (tiltrotor aircraft) rai nna hpyen shamu shamawt yak dik shingra tara ni hta hpyenla ni majan masing amyu myu galaw lu hkra akyu jaw ai re.
Osprey gaw hpyendap a matu grai ra ladawn ai hte kam hpa ra dik htum nbungli hpan langai rai nna, laklai ai lam gaw ading sha pyen hkring lu ai atsam hte, lawan nna sau sha hkyem sa ai singkaw-kap (fixed-wing) nbungli, rai nga ai.
Ya ten du hkra, V-22 pyenli 400 jan a masing amyu myu hte pyen ai hkying hkum yawng hpe pawng gahkyin dat yang, aten hkying hkum 500,000 jan sai lam chye lu ai.


text:
KIA Masat (3) Dap Ba, Masat (12) Dung ginra, Shwegu ginwang, Ubat Ginwang daw, Mung Leng mare kaw November (15) ya jahpawt hkying (4:45) Am aten hta Myen hpyen gumshem dap hte KIA hpyen hpung ni gasat poi byin ai lam nga ai.
Myen hpyen gumshem dap Hk.M.Y (319), hte Hk.M.Y (601) Dap pawnghpawm hpyen n-gun (100) grup yin lawm a hpung ni Mai Nawng maga de na lagaw lam hku Mung Leng mare grup yin de hpyen shamu shamawt chyinglau shang wa ai majaw KIA hpyen hpung ni hkap shingla gasat ai kawn gasat poi byin wa ai re lam shawng lam shiga kaw na chye lu ai.
Gasat poi byin ai hpang jahpawt hkying (6:00)Am aten hta Myen hpyen gumshem ni gaw Mung Leng mare na mungshawa dum nta, gat seng ni hkan laja lana sawk jep hkawm ai lam ni galaw nna hkying (7:50) Am aten Mung Leng ninghtawn uphkang rung hpe wan nat jahten kau da ya ai lam ni mung nga ai hpe sagawn chye lu ai.
Dai hpang Myen hpyen gumshem dap hpung ni gaw Man Na maga de bai matut shamu shamawt hkawm wa sai re hte matut nna shamu shamawt nga ai rai yang gasat poi naw matut byin wa mai ai lam lit nga salang ni maram da ai.
KIA Masat (9) Dap Ba, Masat (6) Dap Dung ginra, Gwi Hka kaw mung November (15) ya shana de hkying (1:25) aten Myen hpyen gumshem dap ni hpyen shamu shamawt hkawm nga ai kaw KIA hpyen hpung ni hkap shingla gasat nna gasat poi byin ai lam nga ai hpe chye lu ai.
KIA Masat (26) Dap Dung ginra, Nawnglut ginwang kata kaw mung November (14) ya shani hkying (12:00) aten hta Myen hpyen gumshem dap ni a Jet Nbungli ni numdaw lahkawng lang wa gap gasat kau da ai lam ni mung nga sai hpe chye lu ai.


text:
1
Asak A Mungga
1Shawng ningpawt e Mungga nga ai; dai Mungga gaw Karai Kasang hte rau rai nga ai, dai Mungga nan Karai Kasang rai nga ai. Shi gaw Karai Kasang hte maren rai nga ai. 2Shawng ningpawt kaw nna dai Mungga gaw Karai Kasang hte rau rai nga ai. 3Karai Kasang gaw dai Mungga hku nna arai yawng mayawng hpe hpan da nu ai. Hpan da ai arai yawng mayawng hta dai Mungga n lawm ai tai wa ai gaw langai mi mung n nga ai. #Yhn 1:10; Ehp 3:9; Kol 1:16; Heb 1:2. 4Mungga gaw asak a npawt daju rai nga ai; dai asak gaw masha ni a matu nhtoi rai nga ai. 5Dai nhtoi gaw nsin hta e htoi nga ai rai nna, nsin mahtang gaw nhtoi hpe galoi mung ka-up kau lu ai n rai.
6Karai Kasang gaw Yawhan mying ai masha langai mi hpe shi a kasa hku nna shangun dat wu ai.#Yhn 1:33; Mal 3:1; Mat 3:11; Luk 3:1-2. 7Karai Kasang a mungga hpe masha yawng na la nna kam sham wa mu ga nga, dai wa gaw dai nhtoi a lam sakse hkam ya na matu du sa ai. 8Dai wa gaw shi nan dai nhtoi n rai, nhtoi a lam sakse hkam ya na she du sa ai. 9Dai nhtoi gaw mungkan ga de du sa nna, masha nlang hte a ntsa e jahtoi ya ai nhtoi majing rai nga ai.
10Mungga gaw mungkan ga e nga nga ai hte, Karai Kasang gaw mungkan ga hpe dai Mungga hku nna hpan da nu ai; rai ti mung mungkan ga mahtang dai Mungga hpe n chye wu ai. 11Mungga gaw shi a buga mungdan de du sa ra ai, rai ti mung shi a amyu bawsang ni shi hpe n hkap la ma ai. 12Rai ti mung nkau mi shi hpe hkap la kam sham ma ai rai nna, shi gaw shanhte hpe Karai Kasang a kasha ni tai lu ai ahkang jaw mu ai. 13Shanhte gaw shingra maka tara hkan nna shinggyim kawa a kasha ni tai ai hku Karai Kasang a kasha ni tai wa ma ai n rai, Karai Kasang e nan, kasha shatai la hkrum ai ni she rai ma ai.
14Mungga gaw shinggyim hkum hkrang dagraw la nna, chyeju hte teng man ai hpring let anhte hta nga nga yu sai. Anhte gaw shi a hpung shingkang hpe mu lu sagaw ai. Dai hpung shingkang gaw Kawa Karai Kasang a Kasha shingtai ngu ai hpe shi hkam la lu ai lam rai nga ai.
15Shi a lam Yawhan sakse hkam ya wu ai gaw, “Nye a hpang e du sa ai wa gaw, ngai garai n shangai kaw nna nga nga sai wa rai nna, ngai hta grau kaba ai wa rai nga ai, ngu nna ngai sakse hkam ya ai wa gaw ndai wa nan rai nga ai,” ngu nna jahtau tsun ai.
16Shi gaw chyeju hte hpring tsup nga ai hte maren shi anhte nlang hte hpe shaman ya mi ai rai nna, chyeju htap mi hte htap mi lu la saga ai. 17Karai Kasang gaw Mawshe hku nna dai Jep ai Tara jaw ya mi ai; rai ti mung chyeju hte tengman ai lam gaw Yesu Hkristu a gawp e jaw ya mi ai. 18Karai Kasang hpe gade e mung, galoi mung n mu yu ai. Kawa Karai Kasang a makau e nga nga ai, Karai Kasang rai nga ai Kasha shingtai chyu sha shi hpe shadan dan nu ai.
Hkalup Sara Yawhan A Mungga
(Mat 3:1-12; Mrk 1:1-8; Luk 3:1-18)
19Yerusalem mare na ahkang aya lu ai Yuda masha ni gaw hkinjawng agyi ni hte Lewi masha nkau mi hpe Yawhan hpang de shangun dat nna, “Nang gaw kadai rai nga n ta?,” ngu nna san mu ai.
20Shaloi Yawhan gaw, “Ngai Meshia n rai nngai nga nna n ip n nyet ai, asan sha yin la wu ai.
21Shaloi shanhte gaw, “Dai rai yang gaw nang kadai rai n ta? Nang Elia rai n ni?,” ngu nna bai san mu yang, “N rai nngai,” ngu nna bai htan wu ai.
“Dai myihtoi rai n ni?,” ngu nna bai san mu yang “N rai nngai,” ngu nna bai htan wu ai.#Trj 18:15; Mal 4:5; Mat 17:10.
22Dai rai nna shanhte gaw, “Anhte hpe shangun dat ai ni hpang de mahtai lama mi gaw la wa ra nga ga ai rai nna, nang hkum nan kadai re ai, ngu nga n ta?,” ngu nna shi hpe bai san mu ai.
23Yawhan gaw, “Ngai gaw myihtoi Esaia htawn tsun ai hte maren,
‘Dai Madu a matu shi hkawm sa na lam shading mu,’
nga nna nam e jahtau ai nsen rai nga nngai,” ngu mu ai.#Esa 40:3; Mat 3:3; Mrk 1:3; Luk 3:4.
24Dai shangun kasa ni chyawm gaw, Hparishe ni kaw na rai ma ai. 25Bai shanhte gaw, “Nang gaw Meshia mung n rai, Elia mung n rai, dai myihtoi wa mung n rai yang gaw, nang hpa rai hkalup jaw n ta?,” ngu nna shi hpe san mu ai.
26Yawhan gaw, “Ngai gaw hka hta hkalup jaw nngai, rai ti mung nanhte a ka-ang e nanhte n chye ai wa langai mi tsap nga ai. 27Dai wa gaw nye a hpang e du sa ai wa rai nga ai; shi a kyepdin sumri hpe raw ya na pyi ngai n ging nngai,” ngu nna shanhte hpe htan mu ai.
28Ndai lam ni yawng gaw Yawhan hkalup jaw nga ai Yawdan hka a sinpraw hkran na Behtani kahtawng e byin ai rai nga ai.
Karai Kasang A Sagu Kasha
29Hpang shani e Yawhan gaw, shi hpang de Yesu sa wa ai hpe mu wu yang, “Mungkan masha ni a yubak gun kau ya ai, Karai Kasang a Sagu Kasha rai nga ai law! 30‘Masha langai mi nye a hpang e du sa na ra ai, rai ti mung shi gaw ngai hta grau kaba ai wa rai nga ai, hpa majaw nga yang, shi gaw ngai garai n shangai ai shawng kaw nna nga nga sai wa rai nga ai, ngu nna ngai tsun ai gaw ndai wa rai nga ai.’ 31Shi kadai re ai mung ngai n chye nngai, rai ti mung Israela amyu masha ni shi hpe chye lu hkra shadan dan na matu, hka hte hkalup jaw na ngai du sa nngai,” nga ai.
32Dai hpang Yawhan gaw, “Wenyi gaw sumsing lamu de nna hkrudu zawn yu hkrat wa nna, shi a ntsa e nga nga ai. 33Ngai gaw, shi kadai re ai mung garai n chye nngai; rai ti mung ngai hpe hka hta hkalup jaw na matu shangun dat ai Karai Kasang gaw, ‘Dai Wenyi yu hkrat wa nna, masha langai wa a ntsa e nga nga ai hpe nang mu na rin dai. Dai wa gaw Chyoi Pra ai Wenyi hte hkalup jaw na ra ai wa rai nga ai,’ 34ngu tsun ai hte maren byin wa sai hpe ngai mu se ai,” nga ai. Matut nna Yawhan gaw, “Bai ngai nanhte hpe tsun made ga, ndai wa gaw Karai Kasang a Kasha rai nga ai,” nga tsun ai.
Yesu A Shawng Nnan Na Sape Ni
35Bai hpang shani e, Yawhan hte shi a sape lahkawng rau tsap nga ma ai rai nna, 36Yesu lai sa wa ai hpe Yawhan mu wu yang, “Karai Kasang a Sagu Kasha hpe yu yu mu!,” ngu mu ai.
37Dai sape yan gaw shi tsun ai ga na nna, Yesu kaw hkan sa ma ai. 38Yesu gaw hpang de kayin yu nna, dai yan hkan sa ai hpe mu wu yang, “Nan hpa tam myit ta?,” ngu nna san mu ai. Shan gaw, “Rabai e, nang kanang nga n ta?,” ngu nna shi hpe nhtang san mu ai. (Rabai ngu ai gaw, ‘Sara’ ngu ai ga re.)
39Yesu gaw, “sa nna yu yu mu,” ngu mu ai. Dai re ai majaw shan hkan sa nna, shi nga ai shara kanang re ai mung mu ma jang, dai shani tup shi hte rau nga nga ma ai. (Dai ahkying gaw shana de daw hkying mali daram hta rai nga ai.)
40Yawhan tsun ai ga na nna, shi kaw hkan sa ai yan hta na langai mi gaw Simun Petru a kanau Andre rai nga ai. 41Shi gaw shi a kahpu rai nga ai Simun hpe shaloi jang tam la nna, “Meshia hpe anhte mu saga ai,” ngu nna shi hpe tsun dan wu ai. (Meshia ngu ai gaw Hkristu nga ai rai nga ai.) 42Dai hpang shi gaw Simun hpe Yesu hpang de woi sa wu ai.
Yesu gaw shi hpe hkap yu nna, “Nang gaw Yawhan a kasha Simun rai nga ndai; rai ti mung nang hpe Kehpa ngu nna shamying na rai nga ai,” ngu wu ai. (Kehpa ngu ai gaw Petru (Nlung) ngu ai lachyum re.
Hpilip Hte Nahtanela Hpe Shaga La Ai
43Hpang shani e Yesu gaw Galile mung de rai wa na myit daw dan wu ai. Shaloi Hpilip hpe mu wu ai rai nna, shi hpe, “Ngai kaw hkan nang rit,” ngu wu ai. 44(Hpilip gaw Andre yan Petru nga ai Betsaida mare na rai nga ai.) 45Hpilip gaw Nahtanela hpe mu nna, “Mawshe gaw Tara Laika ni hta, myihtoi ni mung myihtoi laika ni hta, sha-ang nna ka da ai, Yosep a kasha Nazaret mare na Yesu hpe anhte mu sagaw ai,” ngu nna shi hpe tsun dan wu ai.
46Nahtanela gaw, “Nazaret mare na arai kaja lama mi pru lu a ni?,” ngu nna htan wu ai. Hpilip gaw
“She sa yu rit,” ngu nna htan wu ai.
47Yesu hpang de Nahtanela sa wa nga ai hpe mu wu ai shaloi, shi hpe sha-ang nna, “Sawt ai myit n rawng ai, Israela masha majing hpe yu yu mu,” ngu wu ai.
48Nahtanela gaw, “Nang ngai hpe gara hku nna chye n ta?,” ngu nna san wu ai.
Yesu gaw, “Nang hpe Hpilip garai n shaga kaw nna dai maihpang hpun npu e nang naw nga nga yang, ngai nang hpe mu de ai,” ngu nna htan wu ai.
49Nahtanela gaw, “Sara e, nang gaw Karai Kasang a Kasha rai nga ndai,” ngu nna shi hpe htan wu ai.
50Shaloi Yesu gaw, “Ngai nang hpe maihpang hpun npu e mu de ai ngu ai majaw sha nang kam n ni? Dai hta grau kaba ai amu ni hpe nang mu na rin dai!,” ngu wu ai. 51Bai Yesu gaw, “Ngai nanhte hpe teng teng tsun made ga, sumsing lamu hpaw malang wa nna, Karai Kasang a lamu kasa ni gaw, Masha Kasha a ntsa e lung wa, yu wa, rai nga ai hpe nanhte mu na marin dai,” ngu nna shanhte hpe tsun mu ai.#Nin 28:12; Mat 4:11; Luk 2:9,13.


text:
Tinang ginra kata ‘ginra jasan’ majan masing galaw nga ai Myen asuya dap hpe Sep. 29, bat Lahkawng Ya shani kalang bai, Hkalum Pa kaw KIA Dung 36 ni, bawm hte hkap kapaw gasat ai lam galaw ai re.
Mungbaw hte Dalung lapran Hkalum Pa kaw lai wa ai, tatmadaw Myen hpyendap, Dapnu (tat-ma) 88 hpyen hpung hpe buga ten hkying 4pm jan hta, KIA Dung 36, Kung (1) ni, bawm hte hkap dem ai re.
“Daini (Sep 29) gaw mi yat.. le… Mungbaw, Hkalum lai kaw, Dalung de yu wa ai lam kaw Dung 36, Kung 1 ni bawm bai hkap kapaw ma ai da law, hkra n hkra gaw n chye ai, Myen mung aten hkying 4:30 daram kaw re,” nga nna ginra masha langai Jinghpaw Shiga Dap de bat Lahkawng Ya shana tsun ai.
Bat Langai Ya shani hta Mungbaw grupyin shara masum kaw Myen hpyen Dapnu (88) ni hpe KIA D36 ni hkap sin gasat ai kaw, Myen maga si hkala lam nga ai hpe chye lu ai re. KIA maga hkra machyi lam n nga lam, Dapba (6) salang ni tsun ai re.
Kachin Sub-state, lahta Sammung, Wunpawng Mungdan Shanglawt Hpyendap, KIA Dapba (6), Dung (36) ginra Muse ginwang kata Myen asuya dap ni ‘ginra jasan’ majan masing galaw nga ai majaw, ndai September praw kaw nna, madung Mungbaw grupyin hta wuhpung lahkawng gasat gala majan ni byin nga ai re.
Tinang KIA dap daru de htu shadut shang wa ai Myen asuya dap ni hpe ‘ahkang n hpyi ra ai sha’ gap na ahkang jaw da ai nga nna, Jinghpaw mungdaw Ginjaw Laiza na KIO/KIA Shiga Magam Dap lithkam, Du Kaba Nhpang Naw Bu, ndai shata praw de KNG de tsun wa sai re.


text:
Wunpawng Mungdan Shanglawt Hpung (KIO) hte Myen asuya lapran gap hkat jahkring na jin jin masa kaw du nga sai re.
KIO gaw, gap hkat jahkring myit n hkrum ai tinang jinghku dap ni rai nga ai Rahkai AA, Balawng TNLA hte Kokang MNDAA ni hpe ‘hpa majaw KIO gaw Myen hte gap jahkring na shakut ra ai lam’ sanglang dan ai laika ni hpe dai hpung masum hpe lai wa sai bat laman jaw ai lam, Laiza shiga lawk hku chye lu ai.
Myen hte KIO shanglawm ai Dingdung Daw Daphpawm hpung mali dat kasa ni gaw Nov. 10 grupyin hta hkrum hkat na shajin nga sai lam wuhpung lahkawng shiga lawk hku chye lu ai.
KIO tang madun tawn ai bilateral gap hkat jahkring na hkrang hpe Myen asuya, Myen hpyendap hkapla ai rai yang, gap jahkring na jin jin re nga, Laiza na ginjaw salang ni tsun ai re.
Ndai ‘November praw de DDD hpung mali hte hkrum hkat ai shaloi, gap hkat jahkring sen htu lu na lam nga ai’ nga nna Myen asuya gumsan magam rung, Hkringmang U Zaw Hte gaw October 25 Naypyidaw shiga sanglang hpawng e tsun wa sai re.
Asuya hte DDD lapran Sammung sinpraw Kyengtung e lahkawng lang hkrum ai kaw, hpang jahtum hkrum hkat ai nhtoi gaw September 17 ya shani re. Dai zuphpawng hta October htum wa de bai hkrum hkat na matu myit hkrum da tim, n lu hkrum mat ai re.
Hpa tau hkau ritkawp tara n tawn ai gap jahkring ai san san sha galaw na matu asuya hpe KIO tang madun tawn ai re lam, Laiza na KIO salang ni tsun ai re.
Dukaba Nban La, shi KIO ginjaw komiti tingnyang up tai wa ai 2018 shaning n’nan kaw nna tatmadaw Myen asuya dap hte gap jahkring ai lam hpe galaw na matu lam tam woi shakut nga ai re.


text:
Daihpawt manap Dainai kaw na Jahtu Zup maga de yu wa ai Myen hpyen hpung ni hpe Wunpawng Mungdan Shanglawt Hpyen dap KIA dung 43 ni lam lapran hta hkap gasat dat ai lam chye
Hugawng Lido lam, Jahtu Zup mare hta Myen hpyen dap n pu, Pyi Thu Tsit hpyen hpung ni, dap ning nan langai bai kahtap hpaw jat nna, Shagyit masum hte shara jahkrat gumhpraw hta sha
Lido lam ntsa Jahtu Zup mare hta 2 ya tup hka tung nga ding yang re majaw, dum nta htinggaw 500 jan hka lim mat nna, nta nkau gaw yawng lawm mat sai lam chye


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
San Pra ai Columban a Poi Nhtoi (November 23) 23 November 2022
San Pra ai Columban a Poi Nhtoi (November 23)
San Pra ai Columban gaw, Irish amyu sha ni kaw na magrau grang dik ai Sasana magam gun langai mi rai nga ai. Shi gaw, A.D 563 ning hta West Lenster mare kaw shangai chyinghkai wa ai rai nga ai.
Shi a brang ram ten hta mahkawn kasha ni law law shi hpe n gup aga hte mung, laika hte mung, shagun dingsi madun nna gung lau lai wa ma ai. Columban chyawm gaw, tara grai shakut ai num langai mi kaw hpaji sa hpyi ai.
Dai num gaw, “Mahkawn ni kaw nna nang gaw aloi sha yen mat lu na shadu n dai i? Eva a mahkam kaw Adam hkrum lai wa sai nang n dum n-ni? N-gun ja ai la-ba wa Samsun mung, Delilan mying ai num sha e mahkam hkam la kau ai n rai a ni? Dingman lam hta mying kaba dik ai Dawi hkawhkam mung, Bathsheba mahkawn a tsawm htap la ai agung alau kaw lawm mat wa ai n rai a ni? Hpaji byeng-ya kung zet dik ai Solomon Hkawhkam mung, tsawm tsawm re ai num ni e gung lau lu ai n rai a ni? Kaga shara de sha hkawm mat wa u. Masha law law hka yawng hkrat si ai hka hpe shingdu yawn di kau da u.” nga nna hpaji jaw wu ai. Ndai hpaji jaw ga matsun na lu ai majaw, Columban gaw, shi a dum nta masha ni hte makin jinghku ni hpe tawn kau da nhtawm, Jau Tai Jawng de shang mat wa nu ai.
Columban a asak (45) ning du ai shaloi, Fransik mungdan hte Italy mungdan shara shagu de du nhtawm, matsan ai masha ni hpe Karai Kasang a tara mungga ni hkaw dan ai hte Jau ni nga na jawng law law hpe mung, gap da ya lai wa sai. Dai jawng ni gaw, hkansa ritkawp tara grai ja ma ai; jawng wang kata de num ma ni, manam ni hpe n shang shangun ma ai. Dai kaw na Jau ni mung, tinang a amu galaw ai made sha, lu sha na matu, aten shagu ngu na daram, asim sha nga ma ai.
Ndai hte seng nna, “Gamung Naura Jahta ai, manang wa a lam tsun ai, hpa sha n re ai hte seng nna grai wa zawn hpaji jaw ga tsun hkat ai, manang wa a shingdu kaw shi a lam shatan ga tsun nna aten shama nga ga ai. Tinang a shinglet hpe n lu hkang ai ni gaw asim sha nga yang she mai ai; tsun shaga jang mung kabu gara hpa, myit sim myit sa shangun ai lam hte seng nna sha tsun shaga ra ga ai.” nga nna San Pra ai Columban ding ngam tsun shadum lai wa sai.
San Pra ai Columban gaw, A.D 615 ning, November shata (21) ya shani hta, Bobbio Jau jawng hta, Madu kaw yup pyaw ban sa mat wa sai rai nga ai. Shi n nga mat ai hpang, Nawku Hpung gaw, Shi hpe San Pra ai Masha dang dat let, Shi a Poi Nhtoi hpe mung, November shata (23) ya shani masat shagrau dat ya sai rai nga ai.
Daini gaw, anhte a Myanmar Mungdan, grau nna Jinghpaw Mung de Sasana shang let, Buga Jau, Saradaw ni hpe lu la hkra sa shalat shapan, Karai Wa a wenyi nli tum hpe sa gat hkai kau da sai, Columban Sasana Magam Gun, Jau, Mama ni a Poi Nhtoi mung rai nga ai hte shanhte a matu lak san akyu hpyi ya nga ga. Bai nna, San Columban a sak hkrung lam hpe anhte madat hkaja la lu sai hte maren, anhte a sak prat hkrun lam hta mung, Karai Kasang Wa myit ra sharawng ai hkrun lam hta sak hkrung hkawmsa lu hkra shakut sa wa ga law.
By;
Sister Rose Angeline Maran Nang Doi (SFX)
RVA-Kachin Service (Myitkyina)


text:
Mungkan ting Covid-19, Wuhan virus ana zinli makawp ninghkap nga ten, Myen asuya dap gaw Lahta Sammung, Kokang dap hpe April 15, bat Masum Ya shani, sa htim gap ai majaw laja lana gasat gala majan byin wa sai re.
Kutkai ginwang kata Kawnghka Pyitusit snr KDA (Kachin Defense Army) a Dapba (2) ginra, Ja Yang kaw shara la tawn ai, Kokang Hpyendap (Myanmar National Democratic Alliance Army) Dapba (221) npu Dapdung (204) hpe Myen hpyen hpung lahkawng hte wa gap gasat ai lam re.
“KDA ni a ginra kata kaw Ja Yang hte Kawnghka lapran na Mung Yaw nga ai dai kaw, Kokang ni hpyendap jahkrat tawn da ai, shara la tawn da ai kaw Myen ni tat-yin lahkawng wa htim gasat ai kaw tsawm ra mi laja lana gasat poi byin ma ai. Jahtum e Myen ni bai htingnut mat ai,” nga nna buga masha langai tsun ai.
MNDAA Dapdung (204) na Dap Ran Up langai hkrat sum ai lam, shi tsun ai re.
Lahta Sammung e April shata htum hkra, shata mi bai jat, ‘dinghkrai majan jahkring da ai lam’ hpe Dingdung Daw Daphpawm hpung masum rai nga ai, Kokang MNDAA, Balawng TNLA hte Rahkai AA, ni ndau tawn ai ten, ya na zawn Kokang hpe sa htim gap ai lam mung rai nga ai.
Ya ten gasat gala majan ni gaw mungdan a sinna maga Rahkai mung dingdung daw de mung Myen asuya dap hte AA lapran laja lana byin nga ai re.
Myen asuya gaw AA hpe ‘ningchyun shanang jahten sharun hpung (terrorist)’ ngu March 23 ya shani masat ndau dat ai re. Dai zawn n ndau shi yang, AA ni nga ai Jinghpaw Mungdaw, KIO ginra Laiza hte Mai Ja Yang mare lahkawng mung gasat hkrum re lam hpe Myitkyina daju Myen hpyendap Dingdung Daw Daju (M.P.Hk) taimu, Maj-Gen Tayza Kyaw gaw March 20 ya shani PCG simsa lam akyu galaw hpung hpe shaga nhtawm, KIO ginjaw hpe sadi jaw ai lam galaw masai.
AA hpe ‘terrorist’ ngu masat ai hpe n hkapla ai hte manghkang hpe hpyen masa hte mahtai tam na shakut ai gaw ‘jaw ai ladat n re lam’ KIO ginjaw gaw March 26 ya shani Myen hpyendap M.P.Hk de htang shana dat ai lam, KIO Shiga Magam Dap lithkam, Du Kaba Nhpang Naw Bu tsun ai re.
Asuya gaw mungdan kata Covid-19 ana zinli chyam bra lam shayawm kau lu hkra, maigan manam ni hpe n jashawn ai mungdan chyinghka pat ai lam (lockdown) hpe April 30 du hkra galaw tawn ai re.
Mungkan ting, ya ndai chyam bra loi ai sin wawp hte seng ai Covid-19 coronavirus ana zinli hpe makawp ninghkap nga ten, mungdan shagu tinang hte seng ai majan ni gan jahkring tawn na matu, Mungkan Wunpawng Hpung (UN) a Amu Madu Daju Slg. Antonio Guterres hku nna lajin tawn ai re.


text:
Seng Tawng mare na Myen hpyen gumshem Balik Dap hpe December (6) ya jahpawt hkying (8:40) aten daram hta KIA hpyen hpung ni Drone
Shiga
KIA Masat (3) Dap Ba, Masat (12) Dap Dung ginra gasat gala byin
Shwe Gu ginwang, Pin Chying kaw December (4) ya shana de hkying (4:00) aten daram hta Myen hpyen gumshem dap hte KIA pawnghpawm hpyen
KIA Masat (9) Dap Ba, Masat (6) Dap Dung Ginra Gasat Gala Byin
Hpakant, Kalat Kung lam braw kaw December (2) ya shana hkying (6:00) Pm aten Myen hpyen gumshem dap ni lai wa ai kaw KIA
Je Yang IDP Camp kaw Mungkan Gaw Ningja Masat Nhtoi Hpawng Galaw
Jarit mayan hpyen yen dabang langai rai nga ai Je Yang Hpyen Yen Dabang kaw December praw (3) ya shani ang ai Mungkan Gaw
Kamaing kaw Myen hpyen gumshem dap hte P.T.Ts ni hkawm sa hkawm wa mung masha ni hpe sawk jep ai shiga
Kamaing Byuha Kawng kaw dung ai Myen hpyen gumshem dap, Balik Dap hte P.T.Ts pawnghpawm hpung ni kawn December (2) ya jahpawt hkying (9:00)
Hpakant lam kaw Myen hpyen gumshem dap ni mungmasha hpe pawtar lahkawn ai lam laja lana galaw ai shiga
Hpakant lam Kumtsai mare baw kyu hpyi bum kaw shara wa jahkrat nga ai Myen hpyen gumshem dap Tatma (3) kata na Hk.L.Y (42)
Masat Yan (6) Sinpraw Majoi Htunghking Shingni Jawng Hpaw Hpawng
Htunghking hte Laili Laika magam dap kaw nna woi awn let hpaw da ai masat yan (6) sinpraw majoi htunghking shingni jawng hpaw hpawng
Mungkan Amyushyi Ni Hpe Mazut Roi Rip Ai Ninghkap Masat Nhtoi Lamang Galaw
Htoi Gender and DevelopmentĀ Foundation kaw nna woi awn nhtawm November (26) ya shani Laiza Muklum kaw Mungkan Amyushyi ni hpeĀ mazut roi rip
Gasat Gala Shiga
Wunpawng Mungdan Shanglawt Hpyen Dap KIA Masat (9) Dap Ba, Masat (6) Dap Dung ginra, Seng Tawng makau, Sabaw maw kaw November (23) ya
Hpyenyen Jawng Sara Magam Gun Ni Hpe Hkrang Pan Wunkat Jaw Ai Shiga
Laiza Airavati shinggyim nauna wuhpung wuhpawng kaw nna Sinpraw Ginwang Ginjaw kata nga ai hpyenyen jawng sara magam gun ni hpe November (17) ya


text:
Hpakan lam hpe gram na matu Mungdaw asuya hta ahkaw ahkang nlu ai nga nna, mungdaw hkringmang daju Dr. Hkyet Awng tsun ai re.
‘Mu Gawng- Hpakan lam gaw mi shawng e mungdaw asuya hparan lu ai jahpan hta lawm ai. Raitim ya hpang de munghpawm asuya kaw nna hparan kau ai majaw, ya du hkra Hpakan lam galaw na matu hpang hkrat taw nga ai” nga nna July 17 ya shani mungdaw asuya a 4 ning hpring shiga dap salang hpawng hta hkringman daju Dr. Hkyet Awng tsun ai re.
Hpakan lam gaw Mu Gawng kaw nna deng (59) galu ai rai nna, lanam ta rai yang, lam nmaw hka lim ai majaw lai wa lai sa yak hkak ai lam nga ai re.
Ginra masha ni hku nna mung hpakan lam hpe gram ya na matu lai wa sai 2017 kaw nna mungdan gumsan magam hpang de laika bang hpyi shawn sai raitim, masa lam wa yu maram ai hta lai nna dai ni du hkra hpa lak lai a lam nnga ai nga nna Hpakan Amyusha Zinlum Hpung, amu madu Dashi Naw Lawn tsun ai re.
Lung Seng kaw nna shang gumhpraw law malawng lu ai Myen mung hta, kaja lung seng htu shaw sha hkrum ai Hpakan ginra gaw hkamja lam, hpaji lam, buga mare rawt jat lam hte kaga hkum sumhpa hta hpang hkat nga ai re.


text:
Tinang ginra kata ‘ginra jasan’ majan masing galaw nga ai Myen asuya dap hpe Sep. 29, bat Lahkawng Ya shani kalang bai, Hkalum Pa kaw KIA Dung 36 ni, bawm hte hkap kapaw gasat ai
Lahta Sammung, KIA Dapdung 36 ginra Muse ginwang kata ‘ginra jasan’ gabaw hte htu gasat nga ai Myen asuya dap ni hpe KIA ni ninghkap gasat ai kaw, Sep. 28, bat Langai Ya shani, asuya
Tinang dap gap zing nna wan nat kau ya ai, Myen asuya dap, Dapnu (99) hpyen hpung hpe December 25, Hkrismat shani jahpawt daw, KIA ni bawm hte hkap dep gasat dat ai lam, KIA


text:
Mungdaw Hkringmang Daju hte Rapdaw Ningbaw magam lit ni hpe party garan shatsam na matu NLD hte ra lata poi dang ai amyusha bawsang party na dat kasa ni a January praw 1 (dai ni)
Jinghpaw Wunpawng pawng hpawm pati, KSPP gaw du na November ra lata poi kaw Jinghpaw Mungdaw rapdaw shara yawng 67 hta shang shingjawng na re lam, pati ningbaw ni tsun shagrin sai. Kachin State People’s
Myen mung a pati hkum ralata poi hpe Nov. 8, Laban, hta galaw na re lam, Munghpawm Ralata Poi Komishin kaw na July praw 1 hta ndau dat sai. Mungdan kata hpyendap asuya kaw nna


text:
May 29, 2019
KBC Ningbaw, Rev. Dr. Hkalam Samson, Amu Madu, Rev. Hpauyawng Tu Mai, Bawngring Hpa awn, Sr Hpauyam Hka Li ni Japan Sumtsan Dat Kasa Mr. ICHIRO MARUYAM hte Japan Sumtsan Dat Kasa wa a nta, Yangon hta hkrum shaga lai wa sai lam chye lu ai.
Hkrumzup ai ten hta, ya ten na Kachin ni hkrum nga ai Hpyen Yen ni a lam hte Karum ningtum lam, Hkum dingnum Bawngring lam ni hte seng nna sa du hkrum shaga ai lam na lu ga ai. Japan Asuya kaw nna mung matut Karum lu na lam tam na hte ya Karum nga ai lam ni hpe matut ndi Karum nga lu hkra shakut nga ai lam matut chye lu ga ai.
▪KBC MNK ▪


text:
Mungmyit Sinli ga ginra, Manje mare masha langai hpe Kukang Laknak Lang (MNDAA) hpyen hpung ni rim woi mat wa nna adup zingri sat kabai da ai lam nga ai hpe ginra masha ni kaw nna chye lu ai.
Lai wa sai November (22) ya shani MNDAA hpyen hpung ni gaw Manje mare kata kani-nanghpam pat jasan gabaw hte du shang wa nna kani lu sha ai salang Lamai Brang Tawng hpe shaga woi mat nna lam kaw adup zingri sat da ai lam nga ai hta hpang shani November (23) ya shani lagaw abyen daw da hkrum ai shi a moi mang hpe mare masha ni bai wa mu la ai re lam chye lu ai.
“MNDAA hpyen hpung ni gaw mare kata kani nanghpam pat jasan bungli shang na lam tsun shana ai lam, mare salang ni hte jahkrup ai lam mung n nga ai sha Pat Jasan shanhte gaw kam jang gabaw shatut nna shang ai ga rai nga ai.lama na shang na nga yang shanhte hkrai galaw mai ai bungli mung n rai nga ai, mare kaw nga ai mare salang ni hte mare masha ni hpe shanhte tsun ra ai.” nga nna Ginra masha langai tsun ai.
Kani lu sha ai masha mi raitim shi a mara hte seng nna n-ta masha ni hte san jahkrup ai lam mung n nga kam mara roi rip zing ri sat kau ai gaw hpyen gumshem lai ladat rai nna mungshawa ni a ntsa n galaw ging ai re hte mungshawa ni mung grai myit machyi yawn hkyen nga ai lam matut chye lu ai.
Dai ginra hta MNDAA hpyen hpung ni gaw ya na zawn pat jasan gabaw hte ka-ni nanghpam lu sha ai masha ni hpe rim zing ri adup abyen nhtawm dum nta masha ni hpe bai shana nna gumhpraw hte bai shaw la shangun ai lam ni mung byin nga ai re hpe matut sagawn chye lu ai.


text:
N gap hkat ai loi na ten, kalang bai Myen asuya dap hte Wunpawng Mungdan Shanglawt Dap (KIA) lapran Lahta Sammung Layan Kawng kaw June 6, bat Kru Ya shana hkying 7 jan kaw nna numdaw 2-lang gap hkat wa sai hpe KIA tsun shagrin ai.
KIA Dapba (6) kata na Dapdung (9) hpyen hpung ni nga ai Muse ginwang Htan Hpa Bum, Layan Kawng de Myen hpyen hpung langai lung wa ai majaw shana gasat gala lam byin wa ai rai nga ai.
“E… dai Hu Hpyet maga kaw na lung wa ai Myen ni gaw… Shanhte Myen ni dai kaw na lung wa ai gaw dung 9 ni na ai majaw sa hkap sin taw ai kaw Myen ni shawng lung wa na dai kaw gasat poi numdaw lahkawng lang byin ai. Ya gaw bai zim taw sai” nga nna KIA Dapba (6) hpyendu langai Bat Kru Ya shana majan ngut ai hpang tsun ai re.
Myen hpyen hpung a dap mying n chye tim, ya ten dai ginra hkan e hpyen masa shamu shamawt hkawm nga ai gaw Tat-ma (88) hte (99) ni re nga nna ginra masha ni tsun ai re.
Gasat gala zim ai hpang, Myen hpyendap maga si hkala nga n nga n chye lu tim tinang KIA maga gaw kadai hpa n byin ai nga, lahta na KIA hpyendu wa tsun ai.
Mungdan kata COVID-19 mungkan ana zinli makawp ninghkap ladaw, jahten sharun hpung ngu masat ai Rahkai AA ni nga ai ginra hta lai, ngam ai amyusha rawt malan hpung ni nga ai ginra ma hkra kaw August shata htum du hkra majan jahkring tawn ai nga, May 9 nhtoi hte tatmadaw ndau tawn ai re.
Raitimung Lahta Sammung e Dingdung Daw Daphpawm hpung mali hta na, KIA jinghkap dap Balawng TNLA hte Kokang MNDAA, ni gaw Myen asuya dap a hkan tam htu gasat hkrum nga ai masa re majaw shani shagu ngu na majan byin nga ai re.


text:
Mungmyit Sinli Ga, Muse lahta Mungbaw, Wing Seng mare hta Myen hpyen dap ni n dai laman shana shagu laknak kaba gap shadam bun ai majaw, ginra masha ni hkrit tsang taw ai lam chye
Nmawk Lung Ja bum maga de Myen hpyen dap ni n dai laman hpyen arung arai hte Masha n gun ding yang jat bang taw nga ai lam, Nmawk ginra masha ni tsun ai re.
Nmawk Mare kata hta dai hpawt manap hkying 11 daram e, Myen hpyen dap shamu shamawt hkawm ai hpe Wunpawng Mungdan Shanglawt Hpyendap KIA dung 15 ni bawm hte hkap gasat ai kaw nna Majan
Hpakan Seng Tawng lahta tsang jawng makau hta dap jung nga ai Myen hpyen dap ni hpe Mung Shawa Makawp Maga Dap PDF ni kaw na 79 mm laknak si lahkawng hte sa gap bun
Daihpawt manap Dainai kaw na Jahtu Zup maga de yu wa ai Myen hpyen hpung ni hpe Wunpawng Mungdan Shanglawt Hpyen dap KIA dung 43 ni lam lapran hta hkap gasat dat ai lam chye
Jinghpaw mung hte Sagaing jarit mayan shara lahkawng hta Myen hpyen dap ni kaw na August 24 ya shana n bung li 4 hte Wunpawng Mundan Shanglawt Hpyendap KIA hte Mung Shawa Makawp Maga Dap
Nawnglut ginwang, Sezin mare hpungkyi jawng kaw pat hkrum taw ai mung shawa ni, dai hpawt August 11 manap lawt wa lu nna, Tamahkan, Hawng Pa, Nat hka htung mare hkan hprawng shingbyi nga lu
Hugawng Lido lam, Jahtu Zup Sanpya mare hta dap jung tawn ai, Sanpya Pyi Thu Tsit hpyen dap hpe Wunpawng Mungdan Shanglawt Hpyendap KIA Dung (14) ni, dai hpawt August 11, manap hkying 3 ram
Hugawng Pa, Lido lam n tsa, Ting Kawk mare hte Kawng Ra mare lapran hta, dai hpawt hkying 11 daram aten e, Myen hpyendap hte Wunpawng Mungdan Shanglawt Hpyen dap KIA lapran gasat poi byin


text:
Myitkyina mare kata October 30 ya shana, Myitkyina Pawng Hpawm rung kaba hta bawm kapaw ai mabyin gaw, Bawm sa hkam ai wa nan, dai hkam na shara du ai hte kapaw si mat ai re lam, ginra masha ni kawn chye lu ai.
Myitkyina Muklum kata shamu shamawt taw nga ai Mung Shawa Makawp Maga Dap PDF magam gun wa gaw, aten masat Bawm (ချိန်ကိုက်မှိုင်း) sa kapaw ai hta, dai rung shara du ai hte kalang ta kapaw mat ai majaw, dai shara hta kalang dat kapaw si mat ai re lam, PDF the ni nawn ai ni kaw na chye lu ai.
Dai Bawm sa hkam ai wa gaw, dai rung kata de, Buga Wan rung hkrang hku shang wa nna, sa hkam kapaw la ai majaw, Buga wan rung magam gun marai 5 hpe Myen hpyen dap ni kaw na rim woi da ai lam, Buga Wan rung magam gun langai KNG shiga dap de tsun ai.
“Bawm kapaw ai makau na Wan rung (ခွဲရုံ) kaw sin yup ai marai masum hpe dai Bawm kapaw ai hpang, rim woi mat ai rai nna, Buga Wan rung n tsa tsang lit nga ai marai lahkawng hpe dai hpawt shaga woi mat wa ai.”
Dai rim woi hkrum ai marai masum gaw, Jinghpaw Mungdaw asuya rung makau hta nga ai Wan garan jaw ya ai Transafomer rung hta sin yup ai marai 3 rai nna, ခွဲရုံ kaw na 1, Buga Wan rung Manager kaba Salang La Awng dai marai 5 hpe rim woi da nna, dai bawm sa kapaw ai wa Buga wan rung magam gun rai n rai, CCTV ni woi jep yu taw ai lam chye lu ai.
Ya ten dai Bawm sa kapaw ai wa gaw, Buga wan rung magam gun n re lam lu jep sagawn da sai rai nna, dai bawm sa kapaw ai wa gara kaw na gadai re ngu hpe a tsawm tup hkrak matut san jep sagawn taw ai lam chye lu ai.
Myitkyina muklum kata n dai zawn Bawm sa hkam nna, tinang hkrai hkra hkala kapaw hkrum ai gaw, n dai shawng ning nan lang re lam chye lu ai.


text:
“Jinghpaw Mungdaw” ngu ai ginru ginsa mying hpe n galai kau ai sha matut lang na matu Wunpawng Mungdan Shanglawt Hpung, KIO Ginjaw Komiti a ndau hte matsun dat sai re.
Myitkyina Wunpawng Htunghking Hpung Ginjaw (WHG) gaw “Jinghpaw” n lang ai sha “Mungdaw” nhtoi ngu nna, du na 2020, Jan. 10, Jinghpaw Mungdaw Nhtoi Manau poi galaw na ndau tawn ai majaw, mungdan kata shinggan laja lana dinglun ai lam ni pru nga ai re.
Dec. 22, KIO Ginjaw Komiti a ndau hta, “Jinghpaw Mungdaw Masat Nhtoi hte seng nna, 1948 ning January shata (10) ya kaw nna masat shamying da sai hpe gara Asuya, gara Rung kaw nna mung gram galai kau ai lam garai n nga ai majaw, shawng e masat shamying tawn ai hte maren naw lang na” nga matsun tawn ai re.
Maning mung, WHG gaw “Kachin” Mungdaw ngu ai mying hte (71) ning hpring Jinghpaw Mungdaw Nhtoi Manau poi galaw na shakut wa yu sai raitim, ninghkap ai lam pru wa ai majaw bai dawm kau yu sai re.
Dai ning matut nna bai, “Mungdaw” nhtoi ngu nna galaw na dan dan leng leng ndau shabra ai majaw WHG gaw laja lana dinglun hkrum nga ai sha n ga, bawsang amyusha ni lapran manghkang byin pru wa na madang de du wa nga sai re.
Myen hte Inglik ga hku nna “Kachin State” ngu ai mying jai lang nga ai gaw manghkang n nga tim, tinang Jinghpaw ga hte “Jinghpaw Mungdaw” ngu lang ai hpe WHG gram mayu ai lam rai nga ai re.
Dai re majaw, mungdaw mying nhkan bawsang manghkang n byin pru u ga, Wunpawng Mungbawng Rapdaw (WMR) hte simsa lam akyu galaw hpung Peace-talk Creation Group (PCG) yan kaw nna htunghking hpung ni hpe lawan ai hku sanglang jahpra dan na matu KIO Ginjaw gaw, dai wuhpung lahkawng hpe lit jaw dat sai re.


text:
Nawng Lut Ginwang, Sezin mare majan a majaw, Hpakan mare kahtawng hkan, dumbru dumbra hprawng yen hkawm taw nga ai Sezin hpyen yen ni marai 400 jan gaw, mare kata Myen hpyen dap ni matut dap jung shara jahkrat nga taw ai majaw, tinang mare buga de bai n htang wa na hkrit tsang ra nna, yak hkak hkrum nga ai lam chye lu ai.
Lai wa sai July 18 ya shani kaw na, Sezin mare kaw Myen hpyen dap hte Wunpawng Mungdan Shawnglawt Hpyen Dap KIA lapran, laja lana gap gasat hkat wa ai majaw, Hpakan Tamahkan, Hawng Pa hte Nat Hka Htung mare ni hkan hprawng yen nga ai lam Sezin mare masha ni kawn chye lu ai.
Hpyen yen mung shawa langai tsun ai gaw, “Anhte hpyen yen ni gaw July 21 ya shani kaw na hprawng yen pru wa ai, dai ni nga yang n htoi 10 ya jan sai. Ndai laman mare maga de gap hkat ai lam n nga, majan zim taw ai rai tim, mare kata myen hpyen dap ni naw nga ai majaw, an hte n-gwi wa ai. Mare kata hta nga ai mung shawa ni hpe mung gara de n sa shangun ai nga tsun ai. Myen hpyen dap ni shan hte mare kata na yawng pru mat ai hpang she anhte bai n htang wa na re.”
KIA hte PDF maga de na mung mare de rai n wa shi na lam tsun sadi jaw da nna, mare de bai n htang wa ai ni nga ai rai tim, mare de n shang shangun ai sha bai nhtang kau shangun taw lam matut chye lu ai.
Ya ten, Tamahkan KBC nawku jawng wang hta marai 49, AG Nawku jawng wang hta marai 21, Ma shalet jawng wang hta 165, Nat Hkahtung mare na hpungkyi jawng hta marai 60, Hawng Pa mare na hpungkyi jawng hta 100 jan hte jinghku jing yu n ta hkan 50 jan rai nna shingbyi nga ai lam chye lu ai.
Matut nna mung, hprawng koi yen nga dingyang re majaw, hpyen yen jahpan jat nga dingyang rai nna, dep hkap ai hku lahkawn lamawn hte garum jaw ya taw ai raitim, aten galu na wa yang, garum ningtum mung ra ahkyak taw ai lam tsun ai re.
Sezin mare hta masha jahpan 2000 jan nga ai rai nna, ya ten dai mare hta nga ai mung shawa marai 1000 jan hpe Myen hpyen dap ni kaw na gara de mung n pru shangun ai lam dai ginra na mung shawa ni matut tsun wa ai.


text:
Tinang dap gap zing nna wan nat kau ya ai, Myen asuya dap, Dapnu (99) hpyen hpung hpe December 25, Hkrismat shani jahpawt daw, KIA ni bawm hte hkap dep gasat dat ai lam, KIA
Mungkan tara rung ni, ICC hte ICJ hta Myen mung hpe jep san wa na lamang ntsa shanhte hpung masum ‘madi shada ai lam ndau tawn ai’ hpe, lawan ai hku bai dawm kau na
Myen asuya hte bilateral gap hkat jahkring na lam hta Dingdung Daw Daphpawm, hpung mali lapran n hkrum n ra byin nga ai lam, DDD shiga lawk hku chye lu ai. Wunpawng Mungdan Shanglawt Hpung


text:
Rakhine Hpyendap AA hte matut mahkai nna shiga ka shapraw ai shiga dap 2 hpe gasu gabrawng byin shangun ai tara upadi hte ahkyak la da ai lam chye lu ai.
Mandalay daju Voice of Myanmar VOM shiga dap hte Rakhine daju Narinjara shiga dap lit hkam ni hpe gasu gabrawng upadi 50(a), 52(a) ni hte ahkyak la da ai re.
Rakhine rawt malan hpyendap AA hpe gasu gabrawng wuhpung hku nna masat ai lam March 23 ya shani mungdan asuya nan ndau ai re.
Dai hpang AA hpyendu hpe matut nna shiga ka shapraw dat ai VOM shiga dap madu Editor Slg. Nay Myo Lin hpe ya yang Mandalay e rim da sai lam chye lu ai.
Bai nna Rakhine daju Narinjara, Development Media Group DMG, Mandalay Indepth News hte VOM shiga dap shiga ni hpe Myen asuya MPT, Mytel internet line hte nmai shang hti hkra hkum pat da ai hpe mung chye lu ai.
Ya na zawn, Shiga dap 2 na Editor Chief marai 2 hpe gasu gabrawng tara upadi hte ahkyak la da ai ntsa Myanmar Press Council hku nna Myen hpyendap de san yu yang, shanhte nre ai sha, Pyi The Yay kaw nna tara jewat da ai re lam tsun da ai re.
Gasu gabrawng wuhpung ngu masat hkrum ai Rakhine rawt malan hpung AA hpe laiza e ntawn na matu lai wa sai bat laman Myen hpyendap gaw Wunpawng Mungdan Shanglawt Hpung KIO hpang de PCG kawn tsun shana shangun ai lam chye lu ai.


text:
Dec. 20, bat Manga Ya shani, KIA Dapdung (36) ni tinang shara de htu lung wa ai Myen hpyen hpung ni hpe aten kadun mi gap shingla nna yen ya ai hpang, gap hkat ai lam ni matut n byin sai re.
Dai shani shana kaw nna KIA Dung (36) hte Ginwang rung nga ai shara hta Myen ni dung mat ai re nga ai.
“Dai 36 ni nga ai Ting Sa Kawng, dai mung yen kau nna, 36 hte Ginwang ni nga ai shara de mung Myen ni dung mat sai gaw,” nga nna Lahta Sammung Munggu Ginra KIA Dapba (6) na hpyendu langai, anhte Jinghpaw Shiga Dap de tsun ai.
Myen Dapnu (99) hpyen hpung ni gaw, Dung (36) shara de Talung hte Namtau, hpyen man lahkawng hku htu lung wa ai hpe Talung hku na lung wa ai ni hpe sha Dung (36), Kung-1 ni ninghkap gasat ai re lam, lahta na Ba (6) salang wa tsun ai re.
KIO Ginjaw gaw asuya dap ni hpe matut hkap hkan gasat na matu hpa n matsun ai hte, maga mi de asuya dap ni gaw grau nna KIA a jinghku dap, Balawng TNLA, Rahkai AA hte Kokang MNDAA ni hpe madung hkan tam gasat ai masa re majaw mung, KIA hte matut gap hkat na masa n nga ai nga nna, lahta na salang wa dinglik tsun wa ai re.
Gap hkat jahkring sen htu na lam hte seng nna, Myen asuya simsa lam dat kasa hpung hte Dingdung Daw Daphpawm, hpung (4) salang ni gaw, Miwa asuya lapran tsap garum ai npu, Dec. 15 hta Yunnan mungdaw Hkwiming (Kunming) kaw hkrum shaga wa sai re.
Du na shata, 2020 hta bai wuhpung lahkawng hkrum bawngban na matu myit hkrum tawn ai hpe, Myitkyina daju simsa lam akyu galaw hpung, PCG na Duwa Lamai Gum Ja tsun ai re.


text:
US shara shagu na shiga sawk lagu shakut ai kaw n tsen hkrum ai Miwa dat kasa rung ni hta kaba dik langai rai nga ai Houston mare Miwa dat kasa rung hpe pat kau na aming jahkrat dat ai hpang, dai rung wang kata de US federal hte ginra asuya ahkaw ahkang lu ni gaw, July 24, bat Manga Ya chyingtung lai ten, shang jep ai lam galaw wa sai.
Dat kasa rung de shang ai mawdaw ni hta, SUV mawdaw achyang ni, truck mawdaw kaba ni, van mawdaw hpraw lahkawng, hte locksmith’s van langai lawm ai re.
Bat Manga Ya shani, US lit nga salang ni shi htawn ni hpe tsun ai hta, Texas research institution hta byin ai masu magaw manghkang san jep sagawn ai hta “dat kasa rung ginchya lawm ai sha n ga salang ni nan researchers ni hte ading tawk matut mahkai let kaning re ai shiga ni mahkawng la na matu matsun ai lam ni nga ai” nga ai re.
US gaw Miwa hpe aten hkying hkum 72 laman “rung bungli hte lamang ni yawng jahkring na matu” July 21, bat Lahkawng Ya shani matsun ai nga, Miwa Maigan Kyit Hkai Hkringmang Dap tsun nna, ndai sat lawat gaw mungdan lahkawng shaja hkat nga ten “shawng de n byin yu ai shaja hkat lam bai jat wa ai lam re” nga tsun ai re.


text:
Ya hkyak hkyak Myen hpyendap hte gap hkat jahkring sa wa sana lam hta, Dingdung Daw Daphpawm ningbaw ni gaw Wunpawng Mungdan Shanglawt Hpung (KIO) ginjaw Laiza muklum hta Oct. 20, Laban shani, bai bawngban na re.
Ndai zuphpawng de DDD hpung mali (KIO, Rahkai AA, Balawng TNLA hte Kokang MNDAA) na dawdan lu ai ningbaw ni sa du na re nga, Laiza KIO salang ni Jinghpaw Shiga Dap KNG de tsun shateng ai.
Madung gaw DDD kata tatmadaw Myen hpyendap hte bilateral gap hkat jahkring na lam hpe bawngban dawdan wa na re.
“E ndai gaw ya hte October 10 ya shani anhte hpung mali ni hpawng ai gaw… dai gaw n hkum ai majaw ahkyak ai ningbaw ni n lawm nna n lu dawdan ai,” nga nna mying n tsun mayu ai ginjaw salang langai tsun ai.
Gap hkat jahkring na gabaw ntsa KIO saw shaga ai hte maren Ginjaw Komiti Tingnyang Up, Du Kaba Nban La woi awn nna, Laiza, Padang Rung e Oct. 10 wuhpung mali zuphpawng hta dawdan lu ai salang ni n hkum ai majaw, zuphpawng mahtai n pru shi ai re.
Myen asuya simsa lam komashin hte KIO Ginjaw Komiti Tingnyang Up Du kaba Nban La woi awn ai dat kasa 5 lapran, Oct. 17 ya shani Htai mung Chiang Mai kaw hkrum ai re. Dai hkrum shaga lam hta, hpyen yen ni dum nta nhtang wa ai lamang galaw ra ai majaw ‘chyahkring chyahkra’ gap hkat jahkring ai lamang galaw na matu jahkrup mat wa ai re.
Dai re majaw, ndai shata htum wa de gaw DDD hpung mali hte Myen asuya, hpyendap dat kasa ni bai hkrum ai shaloi, gap hkat jahkring ga sadi sen htu wa sana re. Raitim hkrum hkat na shara hte nhtoi hpe gaw n lu masat shi ai lam KIO salang ni tsun ai.
Lama na gap hkat jahkring ngut ai hpang, Myen hpyendap hte byin ai manghkang ni hparan wa shagu, Miwa hpe lapran salang san na lam DDD ra sharawng ai raitim Myen n hkapla ai lam chye lu ai.